747 ditahan ingkar SOP
Oleh NUR HUDA MUSA

5 Februari 2021, 7:06 pm
PETALING JAYA – Seramai 747 individu ditahan atas kesalahan ingkar prosedur operasi standard (SOP) Perintah Kawalan Pergerakan (PKP) semalam.
Menteri Kanan (Keselamatan), Datuk Seri Ismail Sabri Yaakob berkata, daripada jumlah itu, 723 dikompaun manakala 24 individu direman.
“Task Force Operasi Pematuhan yang diketuai Polis Diraja Malaysia (PDRM) telah membuat 70,548 pemeriksaan semalam, bagi memantau dan menguatkuasakan pematuhan SOP PKP.
“Antara kesalahan direkodkan adalah tidak memakai pelitup muka (159), rentas daerah/negeri tanpa kebenaran (113), tiada penjarakan fizikal (140), gagal menyediakan peralatan/merekod diri/pelanggan (156), premis beroperasi lebih masa/tanpa kebenaran (50), keluar rumah tanpa alasan munasabah (41) dan lain-lain (88),” katanya dalam satu kenyataan di sini hari ini.
Dalam pada itu beliau berkata, Ops Benteng semalam turut menangkap tiga orang pendatang asing tanpa izin (PATI) dan merampas sebuah bot atau kapal serta lima buah kenderaan darat.
“Dalam operasi itu, pihak berkuasa turut mengesan 142 bot atau kapal di perairan negara serta dua kenderaan darat melalui tujuh aktiviti penglihatan.

“Ops Benteng melibatkan PDRM, Angkatan Tentera Malaysia (ATM), Agensi Penguatkuasaan Maritim Malaysia (APMM) dan Agensi Keselamatan Sempadan Malaysia (AKSEM) serta agensi-agensi keselamatan lain turut menjalankan 607 Sekatan Jalan Raya (SJR) semalam,” jelasnya.
Selain itu, Ismail Sabri berkata, Kementerian Sumber Manusia (KSM) memaklumkan, seramai 8,024 pekerja warga asing telah menjalani ujian saringan dan daripada jumlah itu, 230 orang disahkan positif Covid-19.
“Secara kumulatifnya, sejak 1 Disember 2020, seramai 296,903 pekerja warga asing telah menjalani ujian saringan Covid-19 yang melibatkan 12,681 majikan.
“Daripada jumlah ini seramai 5,729 orang telah disahkan positif Covid-19 manakala 291,174 lagi adalah negatif,” tambahnya. – K! ONLINE


PKPD dua lokaliti di Sarawak bermula esok, dua lagi dilanjutkan
Oleh NUR HUDA MUSA

5 Februari 2021, 6:18 pm
PETALING JAYA – Kerajaan hari ini mengumumkan pelaksanaan Perintah Kawalan Pergerakan Diperketatkan (PKPD) di Kampung Sebako 1 dan 2, Lundu, Sarawak mulai esok sehingga 19 Februari 2021.
Menteri Kanan (Keselamatan), Datuk Seri Ismail Sabri Yaakob berkata, PKPD perlu dilaksanakan di lokaliti tersebut bagi memudahkan pelaksanaan saringan secara bersasar oleh Kementerian Kesihatan (KKM).
“Sehingga kini, KKM telah melaksanakan 790 ujian saringan dan daripada jumlah itu sebanyak 31 kes positif Covis-19 telah direkodkan.
“Antara Prosedur Operasi Standard (SOP) PKPD di kedua-dua lokaliti ialah penduduk tidak dibenarkan keluar masuk ke kawasan PKPD dan semua sektor ekonomi tidak dibenarkan beroperasi,” katanya dalam satu kenyataan di sini hari ini.
Dalam pada itu Ismail Sabri memaklumkan, kerajaan bersetuju untuk melanjutkan PKPD di Kampung Sungai Ud dan Kampung Sungai Ud Hilir, Dalat, Sarawak bermula 11 Februari 2021 sehingga 16 Februari 2021.
“Kerajaan sebelum ini telah melaksanakan PKPD di Kampung Sungai Ud dan Kampung Sungai Ud Hilir, Dalat, Sarawak yang dijadualkan tamat pada 10 Februari 2021.

“Sehingga 3 Februari 2021, sebanyak 21 kes positif Covid-19 telah direkodkan dan KKM mengesahkan masih terdapat sejumlah 2,021 baki sampel saringan yang sedang menunggu keputusan,” ujarnya.
Sementara itu, beliau turut menyeru orang ramai untuk terus kekal di rumah jika tiada keperluan untuk keluar dan sentiasa patuh SOP serta amalkan kawalan kendiri demi keselamatan diri, keluarga dan masyarakat. – K! ONLINE


SOP Tahun Baru Cina dapat persetujuan MKN
Oleh NUR HUDA MUSA

5 Februari 2021, 6:45 pm
PETALING JAYA – Menteri Kanan (Keselamatan), Datuk Seri Ismail Sabri Yaakob hari ini menegaskan bahawa prosedur operasi standard (SOP) perayaan Tahun Baru Cina yang diumumkan semalam adalah SOP ketat yang telah dilaksanakan sewaktu setiap perayaan.
Ismail Sabri berkata, setiap SOP perayaan bukan Islam yang diumumkan kepada orang ramai adalah hasil pembentangan yang dibuat oleh Kementerian Perpaduan Negara (KPN) dan mendapat persetujuan daripada Sidang Khas Majlis Keselamatan Negara (MKN).
“Sebelum membentangkan kepada Sidang Khas MKN, KPN terlebih dahulu wajib mengadakan perbincangan dan mendapat persetujuan bersama wakil setiap pertubuhan keagamaan dan persatuan kebudayaan kaum-kaum terbabit.
“KPN akan mengangkat hasil perbincangan tersebut untuk dibincangkan semula bersama MKN dan KKM khususnya bagi menilai dari segi risiko kesihatan,” katanya dalam satu kenyataan di sini hari ini.
Ismail Sabri menerangkan, setelah keputusan antara KPN, KKM dan MKN dibuat, barulah KPN akan mencadangkan kepada Sidang Khas MKN untuk diluluskan dan selepas diluluskan barulah SOP tersebut diumumkan kepada rakyat.
“Kebiasaannya bagi menghormati keputusan tersebut, kerajaan jarang mengubah SOP yang telah diputuskan KPN bersama pemimpin agama dan pertubuhan berkaitan.

“Seperti dalam isu Tahun Baru Cina, KPN memaklumkan telah mengadakan dua kali sesi libat urus melibatkan 21 Badan Pertubuhan Agama, Persatuan Kebudayaan Cina, Buddha, Tao, Kristian, Persatuan Perniagaan Cina termasuk Sabah dan Sarawak serta pihak-pihak berkaitan bagi sama-sama menyediakan SOP,” jelasnya.
Katanya, beliau berasa hairan apabila SOP yang dibentangkan itu dikritik hebat oleh masyarakat.
“Bagaimanapun, jika terdapat sebarang perubahan yang ingin dilakukan oleh KPN selepas mendengar pandangan ramai, KPN boleh membentangkan semula kepada MKN untuk dipertimbangkan,” tambahnya.
Semalam, Ismail Sabri mengumumkan sambutan Tahun Baru Cina hanya dibenarkan di rumah kediaman bersama ahli keluarga dari rumah yang sama sahaja bagaimanapun pengumuman itu mendapat reaksi negatif daripada pelbagai pihak. – K! ONLINE


Program Bakul Prihatin MBSA bantu B40
Oleh ABDUL RAZAK IDRIS

5 Februari 2021, 6:23 pm
SHAH ALAM – Majlis Bandaraya Shah Alam (MBSA) menggerakkan program Bakul Prihatin MBSA dalam membantu golongan kurang berkemampuan dan terjejas akibat pandemik Covid-19, bermula Isnin depan.
Program tersebut adalah kerjasama bersama rangkaian pasar raya, 99speedmart dalam pakej pembelian barangan makanan asas dan nutrisi bayi khusus kepada isi rumah B40.
Ketua Bahagian Korporat dan Perhubungan Awam MBSA, Shahrin Ahmad berkata, sebagai permulaan MBSA telah memperuntukkan sebanyak RM50,000 bagi menjayakan program tersebut.
Katanya, sebahagian peruntukkan bernilai RM130,000 pihak 99 Speedmart turut digunakan hasil dari kutipan caj beg plastik yang telah diperkenalkan oleh pihak kerajaan negeri.
“Pakej pembelian pula terbahagi kepada empat iaitu Pakej Aranda bernilai RM10 ; Pakej Mokara (RM30) ; Pakej Vanda (RM50) meliputi beras, minyak, susu dan sebagainya.
“Manakala Pakej Caladenia bernilai RM50 (barangan nutrisi bayi) yang boleh didapati di 80 premis 99Speedmart di seluruh kawasan pentadbiran MBSA,” katanya dalam kenyataan di sini hari ini.

Menurut beliau, mereka yang menyumbang melalui pembelian barangan akan diberikan baucar khas dan sijil penyertaan.
Shahrin menjelaskan program itu merupakan kesinambungan daripada empat matlamat pembangunan Mampan (SDGs) melalui pendekatan “Leaving No One Behind” yang meliputi isu pembangunan sosial, ekonomi termasuk kemiskinan, kelaparan, kesihatan, dan keadilan sosial.
“Ini termasuk menamatkan kemiskinan, mengakhiri kelaparan, memastikan kehidupan sihat dan menjadikan bandar serta penempatan manusia inklusif, selamat, berdaya tahan dan mampan.
“Sokongan masyarakat sekaligus dapat merealisasikan matlamat menjadikan Shah Alam Bandar Raya pintar, berdaya huni dan berdaya saing menjelang tahun 2035,” katanya.
Justeru, mereka yang berminat boleh menghubungi Seksyen Kemasyarakatan Jabatan Pembangunan Komuniti di talian 03-5510 5133. -K!ONLINE


Wanita maut, warga emas balik mengaji cedera dirempuh kereta
Oleh ROHANA MOHD. NAWI

5 Februari 2021, 6:59 pm
KOTA BHARU – Malang tidak berbau. Itu perumpamaan yang tepat menggambarkan nasib seorang wanita warga Indonesia dan dua warga emas yang terlibat dalam kemalangan yang bukan terjadi akibat kecuaian mereka.
Lebih malang, mangsa, Lia Emani, 45, meninggal dunia manakala dua warga emas wanita berusia 64 dan 65 tahun yang baru pulang dari kelas mengaji al-Quran cedera ketika mereka bertiga sedang berdiri di atas penghadang jalan raya untuk melintas jalan di Jalan Pasir Hor hari ini.
Ketua Polis Daerah Kota Bharu, Asisten Komisioner Abdul Rahim Daud berkata, siasatan awal mendapati, kejadian itu berlaku pada pukul 11.30 pagi ketika Lia menuntun basikalnya dan dua warga emas itu sedang berdiri di atas penghadang jalan konkrit untuk melintas dari kiri ke kanan jalan.
Katanya, sedang mereka menunggu, sebuah kereta jenis Proton Satria yang dipandu laju dari Pasir Hor ke Kubang Kerian dipercayai terbabas masuk ke laluan bertentangan sebelum merempuh ketiga-tiga mangsa.
“Insiden tersebut menyebabkan wanita warga Indonesia itu tercampak ke atas jalan sebelum dia disahkan meninggal dunia di lokasi kejadian.
“Bagaimanapun, dua orang warga emas itu hanya mengalami kecederaan dan kini sedang Hospital Universiti Sains Malaysia (HUSM) Kubang Kerian,” katanya ketika dihubungi Kosmo! hari ini.

Keadaan kereta dan pemandu kereta jenis Proton Satria selepas dibelasah oleh orang awam.
Terdahulu, tular di media sosial video yang memaparkan seorang lelaki dipercayai pemandu kereta itu dipukul oleh orang awam selepas kemalangan berlaku.
Kejadian pukul itu dipercayai mempunyai kaitan dengan kemalangan yang menimpa mangsa.
Mengulas lanjut, menurut Abdul Rahim, mayat mangsa turut dibawa ke HUSM untuk bedah siasat.
Katanya, polis turut menahan pemandu kereta terbabit yang berusia 33 tahun selepas dia didapati positif dadah jenis methamphetamine selain turut cedera ringan dalam nahas itu.
Tambahnya, kes disiasat mengikut Seksyen 41(1A ) Akta Pengangkutan Jalan 1987.
Sementara itu, saksi kejadian, Zihan Ngoh, 53, berkata, dia melihat kereta jenis Proton Satria dipandu laju sebelum merempuh tiang lampu yang berada di tengah-tengah jalan.
Katanya, dia melihat dengan matanya sendiri ketiga-tiga mangsa tercampak, namun wanita warga Indonesia itu kelihatan kaku di atas jalan raya dan disahkan meninggal dunia.


Hidup merana padah pinjam ah long RM1,500
Oleh ZAKI SALLEH

5 Februari 2021, 4:54 pm
IPOH – Padah tersilap langkah melakukan pinjamanan dengan ah long sebanyak RM1,500, seorang pekerja restoran berdepan gangguan selain jumlah pinjamannya berganda sebanyak RM36,000 termasuk faedah yang dikenakan.
Malah, pagar rumahnya turut dilempar cat merah dipercayai oleh individu yang diupah ah long tersebut pada Selasa lalu selain diugut untuk membakar kediamannya.
Mangsa yang mahu dikenali sebagai Ah Wei, 22, berkata, pada 28 Januari lalu, dia kesempitan wang sebelum terbaca iklan pinjaman wang pada laman sosial Facebook.
Dia kemudian menghubungi nombor tersebut menerusi WhatsApp dan telah berbual dengan seorang lelaki Cina bagi bertanyakan urusan untuk meminjam wang.
“Saya hanya ingin pinjam RM1,500 dan lelaki itu berkata boleh tetapi dia beritahu saya cuma akan menerima RM600 sahaja lalu bersetuju.
“Dia juga memberikan syarat agar hutang dilunaskan dalam tempoh tiga hari kerana jika gagal, faedah sebanyak RM600 dikenakan.

“Saya kemudian memberikan salinan kad pengenalan, salinan penyata bank dan bil elektrik rumah bagi proses permohonan pinjaman tersebut,” ujarnya pada sidang akhbar di Pejabat DAP Perak di Medan Istana di sini hari ini.
Turut hadir ialah Pengarah Biro Pengaduan Awam DAP Perak, Steven Chan yang juga Ahli Dewan Undangan Negeri Menglembu.
Malangnya, Ah Wei gagal melunaskan pinjaman pada tempoh yang ditetapkan sebelum dia dihubungi ah long tersebut dan didesak membuat pembayaran.
Katanya, pada 31 Januari lalu, dia menerima WhatsApp dari Along yang mahu dia membayar segera hutangnya yang berjumlah RM2,100.
“Keesokan harinya saya menelefon ah long itu untuk meminta dilanjutkan tempoh bayaran tetapi terkejut apabila diberitahu jumlah keseluruhan hutang meningkat kepada RM18,000.
“Jika gagal membayar kadar faedah akan naik sebanyak RM600 setiap dua jam. Kini hutang meningkat RM36,000 dan saya hidup dalam tekanan kerana sering terfikir bagaimana cara mahu melunaskan hutang selepas menerima ugutan,” ujarnya.
Dia yang merasa bimbang dan tertipu kemudian telah membuat laporan di Balai Polis Kampung Rapat pada Isnin lalu. – K! ONLINE


Harga RON95, RON97 naik tiga sen
Oleh NOR IDAYU BOSRO

5 Februari 2021, 5:36 pm
PUTRAJAYA – Harga runcit petrol RON95 naik tiga sen kepada RM1.93 seliter berbanding RM1.90 bagi tempoh bermula tengah malam ini sehingga 12 Februari depan.
Kementerian Kewangan dalam satu kenyataan berkata, harga RON97 juga naik tiga sen daripada RM2.20 kepada RM2.23 seliter.
“Harga runcit diesel pula naik empat sen iaitu daripada RM2.07 seliter kepada RM2.11 seliter,” katanya.
Katanya, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – K!ONLINE


Lepas kecam sekolah, Sweet Qismina persoalkan PM pula
Oleh SAIRUL ZAMRI MISRANI

5 Februari 2021, 6:03 pm
PETALING JAYA – Pelakon Sweet Qismina secara terbuka mempersoalkan tindakan Perdana Menteri, Tan Sri Muhyiddin Yassin yang mengadakan lawatan kerja ke Indonesia.
Menerusi satu ciapan yang dimuat naik dalam Twitter miliknya, Sweet atau nama sebenarya Farhana Qismina Supandi, 24, menyatakan tindakan Perdana Menteri  yang terbang ke Indonedia hari ini sebagai satu yang tidak wajar ketika rakyat dilarang melakukan pergerakan rentas daerah semasa pelaksanaan Perintah Pergerakan (PKP).
Tangkap layar ciapan Sweet Qismina menerusi Twitter.
Menurut Sweet, abangnya merupakan seorang daripada rakyat Malaysia yang terkesan dengan larangan tersebut. Sejak tahun lalu abangnya tidak dapat bertemu isteri yang merupakan seorang warga Indonesia.
“Abang saya lama tidak jumpa isteri dia di Indonesia sejak tahun lepas.
“Dia baru kahwin. Tetapi Perdana Menteri kita boleh pergi sana macam itu saja. Patut minta beliau bawa abang saya bersama. Mana adil begini,” ciapnya.
Meninjau ruangan komen, rata-rata netizen turut mempersoalkan tindakannya memuat naik status sedemikian yang disifatkan sebagai tidak matang.

“Abang kau ada urusan dengan Pak Jokowi (Joko Widodo) ke? Inilah masalah kalau budak baru boleh mengundi.
“Urusan kerajaan berbeza dengan urusan peribadi. Harap saudari fahamkan dahulu sebelum memuat naik status,” tulis netizen.
Terdahulu, Sweet yang popular menerusi drama Bidadari Salju pernah meluahkan rasa tidak puas hati dengan sistem pengambilan dan pemulangan buku teks di sebuah sekolah sehingga menyinggung perasaan golongan pendidik. Tidak lama kemudian, pelakon Bidadari Salju membuat kenyataan memohon maaf kepada semua guru di Malaysia berikutan tindakannya. – K! ONLINE


Ebit Lew terharu jumpa TMJ
Oleh NUR HUDA MUSA

5 Februari 2021, 5:41 pm
PETALING JAYA – Pendakwah terkenal, Ebit Lew melahirkan rasa terharu apabila Tengku Mahkota Johor, Tunku Ismail Sultan Ibrahim (TMJ) berkenan menerima mengadap dirinya hari ini.
Ebit Lew dalam perkongsian di laman Instagramnya turut berkongsi bahawa TMJ juga menghadiahkan RM200,000 bagi misi kebajikan yang diusahakan oleh pendakwah terkenal itu.
“Sebak dapat berjumpa TMJ. Terharu Tuanku memberi kata semangat dan mendoakan. Tuanku hadiahkan RM200,000 bagi misi saya. Tuanku juga ingin taja semua ‘team’ saya pergi umrah. Insya-Allah akan bersama Tuanku dalam kembara Johor.
“Ya Allah TMJ sangat baik. Raja yang kuat memikirkan keadaan rakyat Johor dan seluruh rakyat Malaysia. Tadi panjang berbual berbincang bagaimana nak bantu orang susah dan menjaga agama Islam, mendidik anak muda dan naikkan institusi pendidikan,” tulisnya.
Ebit Lew turut memaklumkan bahawa Tunku Ismail kerap memberi semangat kepadanya sejak mula melakukan kerja kebajikan.
“Saya malu sangat. Terharu akhlak dan sifat TMJ. Bayangkan dilayan macam kawan sedangkan saya orang biasa.

“Dari awal lagi masa beri bantuan TMJ selalu beri semangat pada saya. Kami selalu bermesej juga. Kata beliau yang paling berharga, ustaz teruskan kebaikan ini walau orang tak suka. Kita hidup bukan untuk popular tetapi berjaya,” katanya. – K! ONLINE


‘Kau kacau keluarga aku, kau siapa?’ – Akim Ahmad
Oleh KOSMO!

5 Februari 2021, 4:38 pm
PETALING JAYA – Penyanyi Akim & The Majistret naik berang dengan tuduhan melulu seorang wanita yang mendakwa lakonannya menerusi muzik video muzik Rampas dipotong gara-gara sikap cemburu Stacy.
Menafikan tuduhan tersebut, Akim atau nama sebenarnya, Afiq Hakim Ahmad, 30, tampil menjelaskan tindakan pihaknya menukar jalan cerita dengan membuang semua lakonan wanita terbabit dalam video Rampas bagi menghormati lirik lagu berkenaan yang ditujukan khas buat arwah ibunya, Aminah Baharu.
“Rampas itu tulisan khas atas pemergian orang yang paling aku sayang, ibu aku. Dengan video muzik yang pada aku agak sensitif dan keterlaluan, aku rasa tak sesuai untuk aku keluarkan.
“Jadi, aku amik keputusan untuk tukar semua konsep kepada yang boleh ditonton untuk semua sebab aku masih berpegang pada adat dan budaya timur,” tulisnya dalam satu ciapan Twitter sebentar tadi.
Tambah pelantun lagu Bengang itu, tindakannya memadam lakonan wanita berasal dari Thailand dalam muzik video tersebut juga kerana mahu menjaga nama baik keluarga, terutama ayahnya, Ahmad Suleiman.
“Aku sudah kehilangan ibu aku, kalau keluarkan muzik video yang keterlaluan pada pandangan mata orang Asia, apa pula pandangan kekecewaan yang akan aku dapat daripada ayah aku? Aku tak nak kecewakan ayah dan keluarga.

“Ini bila kita sudah beritahu jalan cerita sesebuah lagu sudah dibincangkan tapi tetap nak buat sesuatu atas sebab ‘seni’ sebab nak kepuasan nafsu sendiri dalam berkarya, siapakah?,” ujar Akim yang kematian ibunya pada tahun 2018.
Lebih mengecewakan, isu berkenaan dibangkitkan oleh wanita terbabit pada hari ulang tahun perkahwinannya yang kelima bersama Stacy Anam.
“Hari ini ulang tahun perkahwinan aku, kau kacau keluarga aku? Kau rasa kau siapa s**l?,” tulisnya lagi.
Dalam pada itu, wanita berkenaan menerusi Twitter tampil mempertahankan dirinya dengan menafikan dia berbohong tentang isu tersebut.
Dalam ciapan berkenaan, selebriti media sosial kelahiran Vietnam itu turut berkongsi rakaman video perbualannya dengan lelaki yang bertanggungjawab berurusan dengannya.
“Anda membesarkan perkara ini dan label saya penipu. Saya tak pernah ingin situasi pergi sejauh ini. Untuk itu, saya mohon maaf.
“Ya, mereka bayar saya. Saya tidak pernah sebut saya marah atau kesal dengan apa yang berlaku. Saya hanya ingin bercakap tentang situasi yang berlaku.
“Apa yang saya marah sebab pasukan yang berkerja untuk rakaman video itu sangat bekerja keras. Anda pula buat benda ini segalanya tentang wang,” katanya.
Terdahulu, Akim berasa terkesan dengan isu video muzik Rampas apabila seorang wanita difahamkan model yang menetap di Bangkok, Thailand memuat naik satu status Twitter seperti mengejek tindakan sebuah kumpulan muzik tempatan memotong lakonannya dalam sebuah video muzik disebabkan sikap cemburu isteri penyanyi kumpulan tersebut.
Dalam ciapannya, wanita itu memberitahu, dia telah terbang ke Malaysia bagi melunaskan tanggungjawab menjayakan penggambaran video muzik dengan sebuah kumpulan tempatan.
Namun selepas pulang ke Bangkok, Thailand, dia dimaklumkan bahawa semua babak lakonannya dalam muzik video itu terpaksa dipotong kerana masalah cemburu.
Dia turut meluahkan kekecewaan kerana semua kru terlibat termasuk pengarah telah meletakkan sepenuh komitmen dan usaha bagi menghasilkan muzik video berkenaan.
Bagaimanapun, wanita itu tidak mendedahkan nama kumpulan tersebut. – K! ONLINE


Dua sindiket pelaburan palsu tumpas, RM3.6 juta dirampas
Oleh NOR AZIHAN MD. GHAZALI

5 Februari 2021, 6:00 pm
KUALA LUMPUR – Polis berjaya menumpaskan dua sindiket pelaburan palsu yang menawarkan keuntungan berlipat kali ganda membabitkan nilai rampasan berjumlah RM3.6 juta dalam dua serbuan bermula 1 Februari lalu.
Menerusi dua hari serbuan itu, seramai 16 suspek terdiri daripada 13 lelaki dan tiga wanita tempatan berusia lingkungan 20 hingga 62 tahun berjaya diberkas di sekitar Kuala Lumpur, Selangor dan Pulau Pinang.
Pengarah Jabatan Siasatan Jenayah Komersil (JSJK) Bukit Aman, Datuk Zainuddin Yaacob berkata, serbuan pada 3 Februari melibatkan sindiket penipuan pelaburan Kripto Emas Fintech yang yang menawarkan pulangan lumayan antara 10 hingga 15 peratus setiap bulan kepada pelabur.
“Siasatan mendapati sindiket terbabit beroperasi hanya dalam tempoh sembilan bulan bermula April 2020 hingga Disember lalu.
“Sindiket itu didapati menggunakan platform dagangan matawang kripto dan turut mendakwa menjalin kerjasama dagangan dengan ‘Exchanger’ terkenal seperti Binance, Liquid, Kraken dan Okcoin bagi meyakinkan pelabur,” ujarnya dalam sidang akhbar di pejabat JSJK di sini hari ini.
Dalam pada itu, serbuan kedua pula berjaya menumpaskan sindiket penipuan ‘Pelaburan Iskandar Investment’ yang menjanjikan keuntungan dalam masa 24 jam di platform laman sosial facebook.

Katanya, sindiket tersebut menawarkan tiga pakej kepada pelabur iaitu gold, premium dan platinum dengan nilai pelaburan bermula pada harga RM350 hingga RM2,350 dengan pulangan mampu mencecah sebanyak RM49, 450.-K!ONLINE


[KEMASKINI] Enjin kereta Range Rover terbakar di KLIA
Oleh NUR SHARIEZA ISMAIL

5 Februari 2021, 4:29 pm
SEPANG – Bahagian enjin sebuah kereta yang diberhentikan di pintu 5-6, Aras 5 MTB Lapangan Terbang Antarabangsa Kuala Lumpur (KLIA), di sini terbakar dalam kejadian pukul 10.30 pagi tadi.
Ketua Polis Daerah KLIA, Asisten Komisioner Imran Abd. Rahman berkata, bahagian enjin kereta jenis Range Rover itu terbakar 95 peratus.
Kataya, siasatan mendapati, pemilik tiba di Outer Lane di hadapan Pintu 5-6, Aras 5, KLIA dan memberhentikan kereta untuk menurunkan anak saudaranya yang perlu menaiki pesawat ke Riyadh, Arab Saudi pada pukul 1.40 petang.
“Sebaik menurunkan bagasi, pemilik kereta telah menutup suis enjin namun secara tiba-tiba satu kebakaran kecil berlaku di bahagian enjin kereta dan api dilaporkan semakin marak.
“Anggota Trafik KLIA yang sedang bertugas bertindak  memadamkan kebakaran awal dengan menggunakan alat pemadam api sementara menunggu bantuan bomba,” katanya kepada Kosmo! ketika dihubungi hari ini.
Imran berkata, Bomba KLIA, Airport Fire Rescue Services (AFRS) dan Balai Bomba KLIA tiba di lokasi lima minit kemudian dan berjaya memadamkan kebakaran.

Katanya, hasil pemeriksaan AFRS dan Bomba KLIA terhadap kenderaan terbabit mendapati punca kebakaran disebabkan litar pintas yang bermula daripada kotak fius kenderaan.
“Tiada sebarang kemalangan jiwa dan kecederaan berlaku.
“Keadaan lalu lintas dan keluar masuk penumpang  di terminal juga dalam keadaan terkawal,” katanya. – K! ONLINE


Facebook Istana Negara jadi tempat luahan rakyat
5 Februari 2021, 5:13 pm
PETALING JAYA- Ruangan komen di laman Facebook Istana Negara menjadi tempat luahan untuk rakyat merintih dan mengadu.
Dalam satu hantaran di laman Facebook Istana Negara mengenai mesyuarat Pra-Kabinet pada 3 Februari lalu, ramai netizen mengadu kepada Yang di-Pertuan Agong, Al-Sultan Abdullah Ri’ayatuddin Al-Mustafa Billah.
Seorang pengguna Facebook, Amyrul Maaruf berkata, ekonomi rakyat semakin susah sehingga boleh diibaratkan sebagai kais pagi makan pagi, kais petang makan petang.
“Duit Kumpulan Wang Simpanan Pekerja (KWSP) dengan syarat masih dalam proses (dan) mengambil masa 21 hari. Banyak hutang nak dibayar. Harap Tuanku dapat melihat rakyat di bawah berbanding di atas,” katanya.
Manakala Puteri Qaseh juga mengharapkan sinar untuk pengeluaran kategori kedua i-Sinar.
“Saya golongan B40 gaji RM1,200. Amat terjejas dengan ekonomi sekarang. Memang gaji tak dipotong sampai 30 peratus tapi komitmen saya semakin tinggi dalam keluarga kecil semenjak Perintah Kawalan Pergerakan (PKP),” ujarnya.

Sementara Zainol Azhar menyatakan kegusaran mengenai kehilangan pelaburan asing.
“Negara dan rakyat tidak akan berada dalam keadaan yg baik jika pendapatan negara tidak berkembang. Kini pun terdapat banyak sektor-sektor telah mulai tutup sedikit demi sedikit.
Ada di antara para pelabur asing pun sudah mulai berpindah arah ke negara lain,” katanya.
Hantaran itu menerima 9,500 tanda suka, 2,000 komen dan dikongsi sebanyak 500 kali. -K! ONLINE


Seniman desak kerajaan keluar garis panduan industri kreatif beroperasi
Oleh MOHD. HAIKAL ISA

5 Februari 2021, 5:52 pm
PETALING JAYA – Persatuan Seniman Malaysia (Seniman) mewakili 7,000 ahlinya yang berkerja dalam industri kreatif memohon pihak kerajaan untuk menetapkan prosedur operasi standard (SOP) bagi mereka yang berkerja industri berkenaan sepanjang Perintah Kawalan Pergerakan (PKP) 2.0 berkuatkuasa.
Menurut satu kenyataan rasmi yang dikirimkan kepada Kosmo! Online sebentar tadi, Seniman akur dan sentiasa patuh dengan arahan sepanjang tempoh PKP namun mereka juga mempunyai tanggungjawab terhadap keluarga dan hutang yang perlu dijelaskan.
“Kebanyakan daripada kami berkerja secara freelance atau job basis, apabila dikuatkuasakan PKP, kami tidak lagi dibenarkan menjalankan penggambaran dan tiada pendapatan untuk meneruskan kelangsungan hidup, kami juga mempunyai tanggungjawab terhadap keluarga dan anak-anak kami serta hutang yang perlu dijelaskan.
Sehubungan dengan itu, Seniman memohon agar pihak kerajaan dapat mengeluarkan SOP kepada mereka untuk meneruskan penggambaran demi kelangsungan hidup dalam tempoh yang amat mencabar ini.
“Pihak penerbit juga terikat dengan kontrak bersama dengan stesen televisyen yang mempunyai dateline untuk menyiapkan sesebuah karya.
“Seniman sangat bimbang dan risau dengan ahli-ahli kami yang semakin terhimpit akibat wabak Covid-19 disebabkan tiada tawaran kerja yang menyebabkan keadaan kehidupan mereka semakin tertekan,” ujar kenyataan itu.

Persatuan tersebut percaya industri kreatif juga adalah sektor yang penting di Malaysia, seperti mana yang umum ketahui sektor pengilangan dan pembinaan adalah penyumbang terbesar kepada kes harian Covid-19 di Malaysia.
“Setiap hari dan mereka masih dibenarkan untuk terus beroperasi, jika sektor ini dibenarkan beroperasi mengapa industri kreatif tidak dibenarkan beroperasi, kami sedia mematuhi segala garis panduan dan SOP yang ditetapkan oleh pihak kerajaan.
“Seniman sekali lagi mendesak pihak kerajaan untuk mengeluarkan garis panduan dan SOP kepada warga industri kreatif secepat mungkin untuk kami meneruskan penggambaran demi kelangsungan hidup kami dan keluarga.
“Seniman percaya dengan kepimpinan Perdana Menteri, Tan Sri Muhyiddin Yassin yang sentiasa prihatin terhadap rakyat Malaysia termasuk kami didalam Industri Kreatif yang amat terjejas sekiranya kami terus tidak dibenarkan menjalankan penggambaran secepat mungkin,” kata kenyataan itu lagi. – K! ONLINE


Jokowi ajak Malaysia perangi diskriminasi minyak sawit
Oleh KOSMO!

5 Februari 2021, 5:52 pm
JAKARTA – Presiden Indonesia, Joko Widodo atau Jokowi mengajak Perdana Menteri Malaysia, Tan Sri Muhyiddin Yassin bersama-sama memerangi isu diskriminasi kelapa sawit di peringkat antarabangsa, lapor Liputan6.com, hari ini.
Menurut Jokowi, kerjasama baik daripada negara-negara jiran yang turut berdepan isu sama akan menjadi kelebihan dalam memperjuangkan isu ini.
“Perjuangan akan lebih optimum jika dilakukan bersama dan Indonesia mengharapkan komitmen yang sama dari Malaysia mengenai masalah minyak sawit,” kata Jokowi sebaik mengadakan pertemuan empat mata dengan Muhyiddin di Istana Presiden, Jakarta Pusat.
Mengenai isu minyak sawit, Indonesia telah memnbuat protes terhadap Kesatuan Eropah (EU) tentang cadangan peraturan Arahan Tenaga Diperbaharui II (RED II).
Indonesia berpendapat bahawa Peraturan itu sengaja dibuat untuk mengetepikan minyak sawit yang merupakan pasaran Indonesia untuk Eropah.
Sedar akan perkara tersebut, Muhyiddin mengakui bahawa langkah Indonesia dalam memerangi isu minyak sawit ini memerlukan sokongan.

Menurutnya, industri minyak sawit perlu diperjuangkan kerana hasilnya menampung sebahagian besar kehidupan masyarakat Indonesia dan Malaysia.
“Bagi kami, langkah ini dapat melindungi industri kelapa sawit terutama untuk menyelamatkan jutaan peladang kecil yang bergantung sepenuhnya pada industri kelapa sawit di Malaysia dan Indonesia,” katanya. – Agensi


SOP Tahun Baru Cina: Kementerian Perpaduan bawa cadangan ke MKN
5 Februari 2021, 4:18 pm
PETALING JAYA- Kementerian Perpaduan Negara akan membawa suara masyarakat Cina kepada pihak Majlis Keselamatan Negara berhubung prosedur operasi standard (SOP) Tahun Baru Cina.
Kementerian itu menyatakan, pihaknya telah mendengar pandangan dan rayuan masyarakat Cina berkaitan dengan Makan Besar Keluarga dan kehadiran penganut ke Rumah Ibadat Tokong pada 11,12 dan 19 Februari ini bersempena perayaan itu.
“Penyediaan SOP Tahun Baru Cina disediakan setelah Kementerian ini berbincang dengan 21 pertubuhan agama, persatuan kebudayaan Cina dan pihak-pihak berkaitan pada 12 dan 18 Januari 2021.
“Sebarang pengumuman berkaitan dengan pandangan dan rayuan yang dimasukkan dalam SOP Tahun Baru Cina akan diumumkan oleh Menteri Kanan Keselamatan, Datuk Seri Ismail Sabri Yaakob,” katanya menerusi satu kenyataan hari ini.
Kenyataan itu dikeluarkan susulan aduan masyarakat Cina yang rata-rata tidak berpuas hati dengan SOP Tahun Baru Cina yang diumumkan Ismail Sabri baru-baru ini. – K! ONLINE


Felda Jengka 20 dikenakan PKKL
Oleh KOSMO!

5 Februari 2021, 3:15 pm
Oleh SALEHUDIN MAT RASAD
MARAN – Felda Jengka 20 di sini dikenakan Perintah Kawalan Keselamatan Lokaliti (PKKL) bermula semalam sehingga 18 Februari ini susulan peningkatan kes positif Covid-19 di tanah rancangan itu.
Timbalan Menteri Dalam Negeri, Datuk Seri Ismail Mohamed Said berkata, sehingga kini terdapat 14 penduduk di Felda berkenaan disahkan positif Covid-19 manakala seramai 35 individu dikuarantin.
“Kes pertama positif Covid-19 di Felda ini dikesan pada 28 Januari lalu dan sehingga terkini seramai 35 individu bergejala dikuarantin di rumah masing-masing dan dipakaikan gelang merah.
“Seramai 11 pesakit perempuan telah dihantar menjalani rawatan di Kolej Jururawat Kuantan manakala tiga lelaki dihantar ke Stadium Tertutup Kompleks Sukan Pahang (Sukpa) Kuantan,”katanya selepas taklimat pelaksanaan PKKL di Felda Jengka 20 di sini, hari ini.
Yang hadir sama, Ketua Polis daerah, Deputi Superintendan Norzamri Abdul Rahman.

Menurut Ismail, semalam PKKL hanya membabitkan enam lorong blok di Felda Jengka 20 melibatkan 150 buah rumah tetapi diperluaskan ke seluruh penduduk felda berkenaan hari ini.
Beliau memberitahu, Felda Jengka 20 yang terletak di kawasan Felda Wilayah Jengka mempunyai 435 buah rumah peneroka dan 15 buah rumah kakitangan Felda.
Dalam pada itu, beliau berkata, sehingga kini terdapat lapan tanah rancangan di Felda Wilayah Jengka yang merekodkan kes positif Covid-19. – K! ONLINE


TTONTHEMOVE lupakan sengketa, kini masa untuk Roy
Oleh MOHD. HAIKAL ISA

5 Februari 2021, 3:14 pm
UMUM pernah diperkenalkan dengan nama TTONTHEMOVE, sebuah kumpulan hip hop yang dikecohkan dengan insiden persengketaan dengan kumpulan terkenal K-Clique sekitar tahun lalu. Lama berdiam berkarya dan mencari rentak, TTONTHEMOVE kini membuka lembaran 2021 dengan kehadiran dengan single baharu berjudul Roy.
Dibarisi tujuh orang anak muda iaitu Izhar (Kelab Nyoz), Giant, Tulangkata, Boi Tasik, Leodin, dam13n, MUHsroom dan BHeart, Roy turut menampilkan kehadiran Raq (Zynakal), sekali gus merupakan sekuel ketiga dalam siri ‘Rompak Sound’ yang tercetus apabila Izhar mengetengahkan idea bagi menghasilkan beat Trap-Kapak.
Mula dilancarkan hari ini, eksperimentasi muzik dalam Roy menyajikan kombinasi baru buat TTONTHEMOVE dalam menemukan jalan tengah antara muzik trap ‘new-school’ dengan rock-kapak ‘old-school’.
Roy yang mendapat sentuhan lirik daripada Tulangkata, Boi Tasik, Leodin, dam13n, MUHsroom, B-Heart dan Zynakal juga menginspirasikan lagu malar segar Pelesit Kota oleh kumpulan legenda Search sebagai rujukan Rompak Sound kali ini.
Disusun oleh kesemua ahli termasuk Zynakal, baris-baris lirik lagu berkenaan memberi perspektif terhadap sub-kultur ‘rempit’ dan pengaruhnya pada cara hidup remaja abad ke-21.
Setiap baris padat dengan referensi, metafora serta simbolisme dari dunia permotoran dan kehidupan sosial seperti yang dapat dilihat dalam filem Gila-Gila Remaja.

Projek yang dihasilkan semasa Perintah Kawalan Pergerakan (PKP) tersebut dijangka akan memecah tembok antara muzik generasi lama dan baru. Kumpulan tersebut bersedia untuk mencuba genre Trap Kapak bagi membuka perspektif baru dalam arena muzik hip hop tempatan.
Tulangkata selaku wakil TTONTHEMOVE menjelaskan mereka kini memberi tumpuan sepenuhnya kepada penghasilan muzik segar dan unik biarpun pernah terpalit kontroversi pertelingkahan dengan K-Clique tahun lalu.
“Semoga sekuel ketiga Rompak Sound ini akan membuka jalan baru buat TTONTHEMOVE untuk terus bereksperimentasi dalam pembikinan lagu.
“Roy menerusi sekuel Rompak Sound ini dihasilkan bagi mencari kombinasi terbaik dalam pembikinan lagu melalui pelbagai eksperimen di dalam dan luar studio.
“Biarpun pernah terpalit kontroversi berantakan dengan pemuzik lain tahun lalu, fokus kami tahun ini sememangnya bagi menghasilkan lebih banyak lagu yang segar dan ‘rare’,” kata Tulangkata.
Katanya lagi, kumpulan yang dianggotainya sudah bersedia untuk melupakan tragedi hitam yang berlaku tahun lalu dengan kumpulan rap popular K-Clique.
“Kami sudah melupakan tragedi hitam tersebut malah kini teruja untuk berkolaborasi bersama Zynakal yang hadir dengan alter-ego Raq menerusi lagu ini. Jadi, lagu ini merupakan penyatuan pertama Zynakal bersama kumpulan rap underground.
KUMPULAN TTONTHEMOVE dibarisi oleh Izhar (Kelab Nyoz), Giant, Tulangkata, Boi Tasik, Leodin, dam13n, MUHsroom dan BHeart.
“Besar harapan kami agar lagu ini dapat membuka mata masyarakat tentang keseimbangan kombinasi antara muzik Barat dan rock kapak Timur.
“Semoga sekuel ketiga Rompak Sound ini akan membuka jalan baru buat TTONTHEMOVE untuk terus bereksperimentasi dalam pembikinan lagu serta mendapat sambutan ramai, sekali gus membuka jalan baru buat kami dalam arena muzik tanah air,” jelas Tulangkata.
TTONTHEMOVE ditubuhkan sejak penghujung tahun 2019 apabila sekumpulan anak muda nekad mengekspresikan rasa jiwa mereka melalui muzik rap.
Mereka sebelum ini juga telah melancarkan lapan buah termasuklah Runnagang dan Lu Tahu Tu yang mendapat sambutan luar biasa daripada peminat musik ‘underground’ negara. Tahun 2021 juga diharap bakal bersinar dan memberi cahaya kejayaan buat TTONTHEMOVE dalam arena muzik arus perdana.
Roy oleh TTONTHEMOVE feat. Raq kini sudah tersedia dalam semua platform digital seperti Spotify, Apple Music, JOOX, KKBOX, Deezer dan YouTube Music, manakala lirik videonya boleh ditonton dalam YouTube channel TT ONTHEMOVE bermula pukul 9 malam 5 Februari 2021. – K! ONLINE


Bekas pengerusi Mara didakwa 22 pertuduhan rasuah, ubah wang haram
Oleh NUZULSHAM SHAMSUDDIN

5 Februari 2021, 3:58 pm
KUALA LUMPUR – Bekas pengerusi Mara Incorporated Sdn. Bhd. (Mara Inc) Datuk Mohammad Lan Allani yang dikaitkan dengan skandal hartanah blok penginapan pelajar di Australia didakwa atas 22 pertuduhan rasuah dan pengubahan wang haram berjumlah RM20.45 juta sembilan tahun lalu.
Mohammad Lan, 65, bagaimanpun mengaku tidak bersalah selepas kesemua pertuduhan dibacakan terhadapnya di dua Mahkamah Sesyen di sini hari ini.
Di hadapan Hakim Azura Alwi,  mengikut pertuduhan pertama hingga ke-14 Mohammad Lan didakwa menerima suapan sebanyak RM7.45 juta daripada Mazrul Haizad Marof yang merupakan Pengarah Syarikat Optimus Capital Sdn. Bhd. melalui cek Jurubank Malayan Banking Berhad yang dibayar ke akaun CIMB Investment Bank Berhad di mana dia mempunyai kepentingan.
Suapan itu sebagai upah telah membantu meluluskan kertas cadangan bertajuk ‘Proposed Acquisition of a Student Accomodation Building dan Commercial Building Retail Block Known as Dudley International House, 7-13  Dudley Street Caulified East, Victoria 3145, Melbourne, Australia.
Kesemua kesalahan itu didakwa dilakukan di Maybank Cawangan Mont Kiara, Jalan Solaris 1, Solaris Mont Kiara di sini antara dilakukan 27 Mac hingga 26 Julai 2013
Sementara bagi pertuduhan ke 15 hingga 17, tertuduh didakwa sebagai seorang ejen iaitu Pengerusi MARA Incorporated Sdn Bhd, telah secara rasuah cuba untuk memperoleh $AUD1 juta (Australia Dolar) dan memperoleh RM3 juta daripada Datuk Ding Pei Chai yang merupakan pemilik syarikat-syarikat Marinn Property Pte. Ltd. dan Carlton Garden Pte. Ltd, untuk dirinya sendiri.

Ia sebagai dorongan untuk mempercepatkan pembayaran baki pertama sebanyak 10 peratus dan baki kedua sebanyak 30 peratus daripada jumlah nilai pembelian saham syarikat Marinn Property Pte. Ltd. dan syarikat Carlton Garden Pte. Ltd. antara Pei Chai dan MARA Incorporated Sdn Bhd.
Kesalahan itu didakwa dilakukan di beberapa tempat berbeza Kuala Lumpur Golf and Country Club (KLGCC) dan sebuah rumah di Bukit Bandaraya, antara Mei hingga Jun 2013.
Dalam pada itu, bagi pertuduhan ke-18 hingga 20 Mohammad Lan didakwa sebagai jawatan sama didakwa secara rasuah bersetuju dan menerima suapan bagi dirinya wang berjumlah RM10 juta daripada Mazrul Haizad sebagai upah membantu meluluskan kertas cadangan bertajuk ‘Proposed Acquicition Of A Commercial Building Comprises 281 Units Of Student Accommodation Known As 746, Swanston, Street, Carlton, Vic, 3053 Australia.
Kesalahan itu didakwa dilakukan di Solaris Mont Kiara dan Maybank cawangan Mont Kiara di sini pada antara September hingga 4 Disember 2012.
Bagi pertuduhan pertama hingga ke-20 pertuduhan dikemukakan mengikut Seksyen Seksyen 16(a)(A) dan 17 (a) Akta Suruhanjaya Pencegahan Rasuah Malaysia SPRM 2009 (akta 694) yang boleh dihukum dibawah Seksyen 24(1) akta sama yang memperuntukkan hukuman penjara maksimum 20 tahun dan denda tidak kurang lima kali ganda jumlah nilai suapan atau RM10,000 atau mana-mana lebih tinggi jika sabit kesalahan.
Di hadapan Hakim Rozina Ayob bagi pertuduhan 21 hingga 22, tertuduh didakwa telah melibatkan diri dalam aktiviti pengubahan wang haram iaitu memindahkan wang hasil daripada aktiviti haram berjumlah keseluruhan RM10 juta daripada akaun CIMB Private Banking Portfolio miliknya ke dalam akaun semasa dan akaun simpanan tetap CIMB Bank Berhad yang juga milik tertuduh.
Kesalahan itu didakwa di CIMB Bank Jalan Sagunting, Central Building, Kota Kinabalu, Sabah pada 10 Disember 2012 mengikut Seksyen 4(1) Akta Pencegahan Wang Haram dan Pencegahan Pembiayaan Keganasan 2001 (Akta 613).
Mahkamah kemudian membenarkan tertuduh diikat jamin RM400,000 dengan seorang penjamin dan pasport diserahkan selain membenarkan ikat jamin dibayar secara ansuran yang mana RM200,000 diselesaikan pada hari ini dan bakinya perlu dibayar sebelum 16 Februari.
Tarikh 8 April ditetapkan sebagai sebutan semula kes. – K! ONLINE


Sepasang suami isteri antara tiga didakwa berhubung Op Selat
Oleh MOHD YUNUS YAKKUB

5 Februari 2021, 3:11 pm
SHAH ALAM – Tiga termasuk sepasang suami isteri yang ditahan dalam Op Selat didakwa di Mahkamah Sesyen hari ini atas pertuduhan melepaskan pendatang asing tanpa izin di Lapangan Terbang Antarabangsa Kuala Lumpur (KLIA dan KLIA2) dan penggubahan wang haram di antara 2018 hingga 2020.
Muhammad Zul Anishaffizie Zakaria, 32, yang merupakan Pegawai Imigresen KP19 dan isterinya, Harlifarhani Abdul Halim,29, adalah peniaga butik pakaian serta Mohd. Faizzan Sani, 35 sebagai Timbalan Penolong Pengarah Imigresen Gred KP29 bagaimanapun mengaku tidak bersalah selepas pertuduhan dibacakan di hadapan Hakim Rozilah Salleh.
Mengikut lapan pertuduhan utama, Muhammad Zul menerima keseluruhan wang tunai RM310,800 tanpa balasan daripada tiga individu termasuk seorang wanita berusia 38 hingga 53 tahun melalui akaun simpanan bank milik isterinya dan seorang lagi wanita.
Justeru, dia didakwa mengikut Seksyen 165 Kanun Keseksaan yang memperuntukkan hukuman penjara sehingga dua tahun atau denda atau kedua-duanya sekali.
Muhammad Zul yang bertugas di Jabatan Imigresen Malaysia, Bangunan AMC KLIA itu juga didakwa lapan pertuduhan pilihan menerima suapan dengan jumlah sama dan cara memasukkan wang menggunakan kaedah sama bagi membantu melepaskan warga China dan Indonesia keluar daripada Malaysia.
Justeru, dia telah melanggar peruntukkan Seksyen 2 (a) Akta Suruhanjaya Pencegahan Rasuah Malaysia (SPRM) 2009 untuk mengalakkan integriti dan kebertanggungjawaban pentadbiran sektor awam serta gagal melaporkan kesalahan penyogokan kepada SPRM.

Sabit kesalahan boleh dihukum penjara sehingga 10 tahun, denda tidak melebihi RM100,000 atau kedua-duanya mengikut 25 (1) Akta SPRM 2009 dan boleh dihukum dibawah Seksyen 25 (2) akta sama.
Bapa kepada seorang anak itu turut didakwa enam pertuduhan Akta Pencegahan Pengubahan Wang Haram, Pembiayaan Anti-Keganasan dan Hasil Kegiatan Tidak Sah (AMLATFPUAA) dengan jumlah keseluruhan RM278,700 yang diterima menerusi 86 transaksi pemindahan wang hasil aktiviti haram daripada dua individu yang dimasukkan dalam akaun milik seorang wanita berusia 51 tahun.
Harlifarhani pula didakwa dua pertuduhan AMLATFPUAA dengan menerima wang keseluruhan RM32,100 daripada wanita berusia 44 tahun ke dalam akaun miliknya.
Sehubungan itu, mereka boleh dipenjara sehingga 15 tahun, denda tiak kurang lima ganda hasil aktiviti haram atau RM5juta mana lebih tinggi mengikut Seksyen 41 (1) (b) AMLATFPUAA yang boleh dihukum dibawah Seksyen 4 (1) akta sama, sekiranya disabitkan kesalahan.
Kesemua perbuatan itu dilakukan di sebuah bank masing-masing di KLIA dan Bandar Baru Ampang bermula Februari 2018 hingga November 2020.
Sementara itu, Mohd. Faizzan yang bertugas di Pejabat Operasi Imigresen KLIA 2 didakwa tiga pertuduhan telah diberikan suapan keseluruhan RM1,000 daripada tiga pembantu Imigresen Gred KP19 berusia 30 hingga 43 tahun yang bertindak sebagai orang tengah bagi melepaskan warganegara China dari sebarang tindakan mengikut Akta Imigresen 1959/63.
Kesalahan itu dilakukan di Aras 1 dan 2 Bahagian Kawalan dan Keselamatan Pejabat Imigresen Lapangan Terbang Antarabangsa Kuala Lumpur (KLIA2) bermula November 2019 sehingga November tahun lalu.
Dia boleh dipenjara penjara sehingga 10 tahun, denda tidak melebihi RM100,000 atau kedua-duanya sekali mengikut Seksyen 25 (1) Akta SPRM 2009 dan boleh dihukum dibawah Seksyen 25 (2) akta sama.
Pendakwaan dikendalikan Timbalan Pendakwa Raya SPRM Fadhli Ab. Wahab manakala kesemua tertuduh diwakili Peguam Wan Azmir Wan Majid.
Mahkamah membenarkan Muhammad Zul diikat jamin RM55,000 untuk kesemua pertuduhan dan isterinya pula diikat jamin RM10, 000 manakala Mohd. Faizzan dengan RM5,000 bersama seorang penjamin selain mereka perlu menyerahkan pasport kepada mahkamah dan melaporkan diri pada minggu pertama setiap bulan di pejabat SPRM Putrajaya.
Tarikh sebutan semula kes pada 8 Mac depan. – K! ONLINE


Kereta terbakar di KLIA
Oleh NUR SHARIEZA ISMAIL

5 Februari 2021, 3:52 pm
SEPANG – Sebuah kereta dipercayai kenderaan utiliti sukan (SUV) terbakar di kawasan kerbside Lapangan Terbang Kuala Lumpur (KLIA) di sini dalam kejadian pukul 10.30 pagi tadi.
Malaysia Airports dalam satu kenyataan di Facebook berkata, kes itu serta-merta dilaporkan kepada pihak Perkhidmatan Bomba dan Penyelamat Lapangan Terbang (AFRS) untuk bantuan pemadaman api.
“Sementara menunggu ketibaan AFRS, pihak terminal dan polis trafik bertugas dikenali Encik sebagai Syafiq turut membantu mengawal kebakaran tersebut.
“Pihak AFRS tiba beberapa minit kemudian dan berjaya mengawal api seterusnya memadam kebakaran tersebut,” katanya hari ini.
Malaysia Airports berkata, tiada kemalangan jiwa dilaporkan namun lokasi tersebut ditutup sementara untuk keselamatan orang ramai di KLIA.
“Kami berharap semua pemandu agar menjadi lebih berhati-hati kerana malang tidak berbau,” katanya. -K! ONLINE


RM10,000 untuk 19 pelajar ditempatkan di KUIPSAS
Oleh KOSMO!

5 Februari 2021, 3:47 pm
Oleh NIK SUKRY RAMLI
KUANTAN: Nasib 19 pelajar bakal menduduki peperiksaan Sijil Pelajaran Malaysia (SPM) yang dikuarantin di Kolej Universiti Islam Sultan Ahmad Shah (KUIPSAS) mendapat perhatian Menteri Besar, Datuk Seri Wan Rosdy Wan Ismail.
Beliau melakukan lawatan ke pusat kuarantin itu pagi tadi bagi memantau keadaan pelajar berkenaan dan memastikan semua kemudahan diperlukan 12 pelajar lelaki dan tujuh pelajar perempuan dapat disediakan sebaik mungkin.
Dalam lawatan itu juga, Wan Rosdy turut meluluskan peruntukan segera berjumlah RM10,000 kepada pelajar terbabit bagi tujuan membeli barangan peribadi mengikut keperluan masing-masing.
“Pelajar ini ditempatkan di sini berikutan ibu bapa atau penjaga mereka disahkan positif COVID-19.
“Untuk memastikan persediaan pelajar ini tidak terganggu memandangkan peperiksaan SPM juga sudah semakin hampir iaitu pada 22 Februari ini, jadi kita bawa mereka ke sini untuk memudahkan proses ulang kaji pelajaran.

“Saya berpuas hati dengan kemudahan disediakan pihak KUIPSAS dan saya harap semua pelajar terbabit dapat menumpukan dan fokus kepada pelajaran mereka sepanjang ditempatkan di sini,” katanya dalam sidang media selepas melawat pusat kuarantin berkenaan.
Wan Rosdy berkata, sumbangan kerajaan negeri itu adalah untuk meringankan bebanan pelajar terbabit bagi membeli peralatan tulis dan barangan penjagaan kebersihan diri mereka. – K! ONLINE


Bro Firdaus Wong positif Covid-19
Oleh NUR HUDA MUSA

5 Februari 2021, 3:18 pm
PETALING JAYA – Pendakwah Cina Muslim, Firdaus Wong Wai Hung hari ini mengesahkan dirinya positif Covid-19.
Firdaus Wong atau lebih dikenali sebagai Bro Firdaus Wong dalam satu kenyataan memaklumkan, beliau menerima panggilan daripada pihak hospital mengenai keputusan ujian Covid-19 yang dilakukan baru-baru ini.
“Saya baru sahaja terima panggilan daripada hospital memaklumkan tentang keputusan ujian Covid-19 saya adalah positif. Innalilah Wa Inna Ilahi Rajiun.
“Sebagai muslim saya beriman pada Qadr dan Qadar dan Allah tidak menguji hamba-Nya melebihi yang dia tidak mampu,” katanya dalam satu hantaran di laman Facebook hari ini.
Dalam pada itu, beliau yang juga merupakan Pengasas dan Presiden Pertubuhan Mualaf Pelbagai Bangsa (MRM) itu turut memohon agar individu yang ada berjumpa dengannya dalam tempoh 10 hari lalu untuk menjalani ujian calitan Covid-19 dan jalani kuarantin sehingga memperoleh keputusan.
“Ya Allah, Rabb manusia, hilangkanlah kesusahan dan berilah dia kesembuhan, Engkau Asy-Syaafii (Zat Yang Maha Menyembuhkan).

“Tidak ada kesembuhan kecuali kesembuhan dari-Mu, kesembuhan yang tidak meninggalkan penyakit lain (HR Bukhari 535 dan Muslim 2191). Sebagaimana keputusan Covid-19 saya positif, begitu juga saya positif menerima ujian Allah ini. Pasti ada kebaikan dan hikmahnya,” ujarnya. – K! ONLINE


Ibu ambil ubat cair darah, doa Ryan ibu sembuh strok
Oleh MOHD. HAIKAL ISA

5 Februari 2021, 2:53 pm
PETALING JAYA – Penyanyi yang sedang meningkat naik, Ryan Deedat berkongsi berita mendukacitakan tentang ibunya yang diserang penyakit strok.
Ryan yang popular menerusi lagu Monalisa mendedahkan, ibunya dari semalam sehingga sekarang masih belum boleh bercakap dengan sempurna.
“Mak saya kena acute stroke. Strok di kepala. Saya cuma berkomunikasi dengan dia tapi respons tidak begitu baik.
“Buat masa sekarang, dia makan ubat (ubat cair darah). Jadi, dalam tempoh 24 jam hingga 72 jam dari sekarang adalah sangat genting buat saya dan keluarga,” katanya melalui Instagram.
Tambah Ryan, 29, dia sangat berterima kasih kepada mereka yang mendoakan kesembuhan ibunya.
“Terima kasih kepada yang mendoakan mak saya semalam dan ada yang baca Yasin sekali. Terima kasih!

“Semoga hari Jumaat yang mulia ini Allah perkenankan doa kita semua. Amin. Saya rindu suara mak,” kata Ryan lagi.
Ryan sebelum ini pernah mendedahkan, ibunya menghidap sakit jantung dan batu karang.
Terdahulu pada 2018, Ryan fobia kehilangan orang tersayang apabila kakaknya, Allahyarham Tengku Nur Intan Sheikira, 31, meninggal dunia pada 2017. – K! ONLINE


WiFi percuma untuk PdPR, kelas online di DUN Chetok
Oleh YATIMIN ABDULLAH

5 Februari 2021, 4:01 pm
PASIR MAS – Pusat Khidmat Dewan Undangan Negeri (DUN) Chetok menyediakan internet jaringan tanpa wayar (WiFi) kepada pelajar sekolah dan universiti dalam kawasan itu untuk kemudahan mengikuti Pengajaran dan Pembelajaran di Rumah (PdPR) serta kelas online.
In kerana, capain internet di kawasan itu amat rendah sehingga menyukarkan pelajar sekolah dan universiti untuk belajar.
ADUN Chetok, Zuraidin Abdullah berkata, Wi-Fi berkelajuan tinggi itu disediakan di Pusat Khidmat DUN di sini dan pelajar boleh datang ke situ untuk mendapatkan perkhidmatan tersebut.
Katanya, dengan penyediaan Wi-Fi itu, ia sekali gus berupaya menyelesaikan masalah pelajar-pelajar untuk belajar di dalam DUN Chetok.
“Saya teruja melihat para pelajar dapat menikmati kemudahan Wi-Fi dengan sempurna tanpa sebarang gangguan.
“Saya akui ada beberapa kampung di kawasan DUN Chetok berdepan dengan masalah capaian dan liputan internet yang tidak memuaskan. Ada juga kampung yang langsung tidak ada liputan internet,” katanya kepada pemberita di sini hari ini.

Zuraidin memberitahu, kerajaan negeri sentiasa mengutamakan pembelajaran kepada anak muda dalam usaha melahirkan lebih ramai golongan bijak pandai pada masa hadapan.
Sementara itu, seorang bapa yang mahu dikenali sebagai Roslan, 45, berkata, kemudahan itu amat membantu pelajar di kawasan tersebut yang berdepan masalah capaian internet rendah.
Katanya, dia berterima kasih kepada Pusat Khidmat DUN Chetok yang mengambil inisiatif menyediakan kemudahan tersebut.
Kosmo! Online pada 2 Februari lalu melaporkan, kawasan sawah padi di Kampung Kuar yang berada dalam DUN Chetok sebelum ini sunyi sepi bertukar menjadi lokasi pilihan pelajar mengikuti kelas online sepanjang pusat pengajian tinggi dan sekolah ditutup.
Lokasi itu menjadi tumpuan para pelajar disebabkan oleh capaian internet yang kuat berbanding dengan kawasan lain di kampung berkenaan.
Tidak cukup dengan itu, ada dalam kalangan pelajar mengambil keputusan untuk berkampung di kawasan tersebut bagi mengelakkan mereka terlepas daripada mengikuti sesi PdPR atau kelas online. – K! ONLINE


Pakistan seru India laksanakan Artikel 370
Oleh KOSMO!

6 Februari 2021, 11:00 pm
ISLAMABAD, Pakistan – Perdana Menteri Pakistan, Imran Khas menyeru India agar melaksanakan Artikel 370 di Kashmir, lapor akhbar The Hindu.
Menurutnya, penduduk Kashmir perlulah bebas menentukan masa depan mereka sendiri.
Bercakap pada satu perhimpunan di Kotli, Azad Kashmir, beliau menyeru India untuk menyelesaikan isu membabitkan wilayah tersebut dengan Pakistan.
“Hari ini, saya katakan lagi kepada kamu. Marilah menyelesaikan perseteruan mengenai Kashmir dengan kami. Untuk itu, perkara pertama yang kamu mesti lakukan ialah melaksanakan Artikel 370.
“Baharulah bercakap dengan kami dan selari dengan Resolusi Pertubuhan Bangsa-Bangsa Bersatu, berilah warga Kashmir hak mereka,” katanya pada perhimpunan Hari Solidariti Kashmir.
Menurutnya, Pakistan bersedia untuk berdialog dengan India namun ia tidak boleh disalah anggap sebagai kelemahan mereka.

“Pakistan hanyalah milik mereka yang tunduk kepada tuhan yang satu,” katanya. – Agensi


Bayi perempuan ditemui di tokong Cina
Oleh MOHD. RAFIE AZIMI

6 Februari 2021, 10:43 pm
ALOR SETAR – Seorang bayi perempuan yang masih bertali pusat ditemui di sebuah tokong Cina di Kampung Hilir, Kubang Rotan di sini hari ini.
Bayi tersebut ditemui seorang penduduk kampung yang kemudian menghubungi polis pada pukul 5.20 petang tadi.
Ketua Polis Daerah Kota Setar, Asisten Komisioner Ahmad Shukri Mat Akhir memberitahu, bilik gerakan Ibu Pejabat Polis Daerah Kota Setar menerima panggilan telefon berhubung penemuan bayi itu daripada pengadu dikenali dengan nama Sharifah.
“Pengadu memaklumkan menemui seorang bayi perempuan yang masih bertali pusat di kawasan tokong di tepi bendang di Kampung Hilir, Kubang Rotan,” katanya di sini hari ini.
Katanya, pihaknya kemudian merakamkan percakapan pengadu sementara bayi dihantar ke Hospital Sultanah Bahiyah di sini untuk pemeriksaan.
“Kes disiasat mengikut Seksyen 317 Kanun Keseksaan,” tambahnya. – K! ONLINE


Pesta liar dalam dua bilik hotel, 11 ditahan
Oleh MOHD SYALMIZI HAMID

6 Februari 2021, 9:09 pm
SEBERANG PERAI – Polis menyerbu sebuah hotel di Machang Bubok, Bukit Mertajam di sini selepas beberapa individu didapati mengadakan parti liar di dalam dua bilik awal pagi tadi.
Dalam operasi sekitar pukul 2.20 pagi hingga 2.45 pagi itu, seramai 11 individu terdiri dua kumpulan berusia di antara 20-an hingga 40-an ditahan oleh polis dari Bahagian Siasatan Jenayah Narkotik Ibu Pejabat Polis Daerah Seberang Perai Tengah (SPT) bagi siasatan lanjut.
Enam daripada mereka didapati positif dadah hasil ujian saringan awal air kencing.
Ketua Polis Daerah SPT, Asisten Komisioner Shafee Abd. Samad berkata, semasa serbuan pertama, pihaknya mendapati enam individu termasuk seorang wanita yang positif dadah berada di dalam sebuah bilik disyaki sedang berpesta.
“Pemeriksaan lanjut menemui satu paket plastik lutsinar berisi serbuk putih dipercayai dadah jenis ketamin seberat 2.07 gram (g) dan sebiji pil disyaki ekstasi seberat 0.62 g.
“Serbuan di bilik kedua, enam individu termasuk dua wanita didapati sedang mengadakan parti liar dan lima daripada mereka positif dadah,” katanya ketika dihubungi hari ini.

Beliau berkata, kesemua individu terbabit seterusnya ditahan untuk siasatan lanjut.
“Polis turut mengeluarkan kompaun ke atas kesemua mereka kerana melanggar Perintah Kawalan Pergerakan (PKP),” katanya.
Kes disiasat mengikut Seksyen 12(3) dan Seksyen 15(1)(a) Akta Dadah Berbahaya 1952. – K! ONLINE


Perhilitan selamatkan kambing gurun jatuh kolam
Oleh NOR AINNA HAMZAH

6 Februari 2021, 8:20 pm
JELEBU – Jabatan Perlindungan Hidupan Liar dan Taman Negara (Perhilitan) Negeri Sembilan menyelamatkan seekor kambing gurun betina yang terperangkap dalam kolam Kajian Perikanan Air Tawar Glami Lemi di sini semalam.
Haiwan itu atau nama saintifiknya Capricornis sumantreansis dipercayai tersesat dan terjatuh dalam kolam berkenaan.
Menurut jurucakap jabatan itu, pihaknya dimaklumkan mengenai kejadian tersebut pada 8 pagi.
“Seramai 12 anggota Jabatan Perhilitan pergi ke lokasi dan haiwan itu dapat dinaikkan ke darat.
“Kami menggunakan jaring untuk menaikkan kambing dari kolam dan tahap kesihatannya baik namun sedikit keletihan. Haiwan itu tidak cedera,” katanya di sini hari ini.
Jurucakap itu memberitahu, haiwan tersebut masuk semula ke hutan yang berhampiran.

Kakitangan Perhilitan akan melakukan pemantauan di sekitar kawasan hutan berkenaan bagi memastikan kambing gurun tersebut selamat.
Sementara itu, seorang penduduk, Abdullahros Mohd, 48, memberitahu, sejak 10 tahun kebelakangan ini, kelibat sepasang kambing gurun kerap dilihat di lereng bukit berhampiran Felda Titi.
“Saya harap tiada pemburu haram menembak kambing gurun ini dan pihak Perhilitan selalu memantau lokasi ini.
“Kambing gurun ini spesis semakin pupus,” tegasnya. – K! ONLINE


Geng pecah pejabat tumpas
Oleh ISKANDAR SHAH MOHAMED

6 Februari 2021, 8:07 pm
KLANG – Kegiatan jahat sekumpulan lelaki memecah pejabat sejak sebulan lalu tumpas dengan tertangkapnya lima lelaki dalam serbuan berasingan di sekitar daerah ini, baru-baru ini.
Kesemua suspek berusia 21 hingga 47 tahun itu ditahan polis bermula kira-kira pukul 3.30 petang, Rabu lalu.
Ketua Polis Daerah Klang Selatan, Asisten Komisioner Shamsul Amar Ramli berkata, mereka diburu hasil laporan seorang pengurus kilang pembekal barangan perkakasan yang kerugian wang tunai RM1,000 dan pelbagai barangan termasuk televisyen litar tertutup (CCTV).
“Bertindak hasil maklumat kemudiannya menahan tiga lelaki kira-kira pukul 3 petang di Pandamaran.
“Soal-siasat seterusnya menangkap dua lagi suspek lain di sekitar kawasan sama,” katanya kepada Kosmo! di sini, hari ini.
Beliau menambah, polis turut merampas sebuah motosikal dan kereta jenis Proton Iswara selain mesin gerudi dari suspek-suspek berkenaan.

Ujarnya, siasatan mendapati mendapati empat suspek mengaku terlibat dalam kes itu manakala seorang lagi pembeli barangan curi terbabit.
“Semakan rekod mendapati semua suspek memiliki rekod lampau bersabit kes jenayah dan dadah.
“Kumpulan itu dipercayai aktif sejak awal Januari lalu,” katanya.
Jelas Shamsul Amar, kesemua suspek kini direman bagi membantu siasatan mengikut  Seksyen 457 Kanun Keseksaan. – K! ONLINE


Tiga maut kemalangan libat tiga kenderaan
Oleh IVAN AMIRUL

6 Februari 2021, 8:16 pm
TUARAN – Tiga lelaki maut dalam kemalangan melibatkan lori, kereta dan sebuah motosikal dalam kejadian di Jalan Berungis-Tenghilan berhampiran Simpang Marabahai Spurs pagi tadi.
Tiga yang maut dalam kejadian pukul 8 pagi itu adalah penunggang motosikal, Jul Amri Shamsudin, 25, dan pemboncengnya, IL Yasa Shamsudin, 35, serta pemandu kereta yang juga anggota polis, Koperal Shamsully Adly, 45.
Ketua Polis Daerah Tuaran, Deputi Superintendan Mohd Hamizi Halim berkata, siasatan awal mendapati lori Angkatan Tentera Malaysia (ATM) dipandu dari arah Tamparuli menuju ke Tenghilan.
Motosikal yang ditunggang mangsa dipercayai keluar simpang sebelum dirempuh lori ATM.
“Ekoran rempuhan itu, penunggang dan pembonceng motosikal terseret sehingga mengakibatkan kedua-dua mereka parah sebelum disahkan meninggal dunia.
“Dalam pada itu, lori ATM turut berlanggar dengan Perodua Kancil dari arah bertentangan,” katanya dalam kenyataan hari ini.

Mohd. Hamizi berkata, siasatan awal mendapati pemandu Perodua Kancil yang baru selesai bertugas di Balai Polis Kota Belud dalam perjanalan balik ke rumahnya di Bolong Tuaran.
Shamsully yang terperangkap dalam kereta disahkan meninggal dunia di tempat kejadian manakala pemandu lori ATM tidak cedera.
Siasatan masih diteruskan di bawah Seksyen 41(1) Akta Pengangkutan Jalan 1987. – K! ONLINE


Vaksin Pfizer turunkan kes Covid-19 di Israel
Oleh KOSMO!

6 Februari 2021, 10:01 pm
LONDON – Kes Covid-19 mula menunjukkan penurunan di Israel setelah Tel Aviv  memberikan dos kedua vaksin keluaran Pfizer kepada rakyatnya, lapor akhbar Daily Mail.
Tel Aviv mula memberikan dos kedua keapda rakyatnya pada 10 Januari lalu dan penurunan ketara dapat dilihat dalam kelompok golongan tua dan muda.
Kadar harian bagi pesakit berusia 60 tahun ke atas menurun 46 peratus berbanding waktu puncak pada pertengahan bulan lalu.
Penurunan juga dicatat bagi golongan 60 tahun ke bawah, menurut kajian Institut Weizmann Tel Aviv.
Sehingga Khamis lalu, sebanyak 76 peratus golongan berusia 60 tahun ke atas telah menerima suntikan kedua vaksin Pfizer.
Kadar kemasukan ke hospital turut mencatat penurunan sebanyak 35 peratus berbanding tengah bulan lalu, sementara golongan muda berada di paras sama. – Agensi


Aston Villa tambah duka Arsenal
Oleh KOSMO!

6 Februari 2021, 10:34 pm
LONDON – Pasukan Arsenal terus ditimpa malang selepas mengalami kekalahan kedua berturut-turut dalam kancah Liga Perdana Inggeris (EPL) selepas ditewaskan Aston Villa 0-1 sebentar tadi.
Pada aksi di Stadium Villa Park itu, Arsenal yang dibimbing oleh Mikel Arteta dikejutkan seawal minit ke-2 selepas penyerang, Ollie Watkins bijak menyudahkan hantaran Bertrand Traore untuk gol pertama tuan rumah.
Tersentak dengan gol tersebut, skuad The Gunners berusaha untuk menggandakan asakan tetapi skuad kendalian Dean Smith itu mudah mematahkan setiap ancaman yang dilakukan pasukan pelawat.
Bersambung pada babak kedua, Villa dilihat memiliki lebih banyak peluang untuk menggandakan gol tetapi disia-siakan oleh jentera serangan yang diketuai oleh kapten, Jack Grealish.
Keputusan tersebut kekal sehingga wisel penamat ditiupkan sekali gus menyaksikan Arsenal pulang dengan tangan kosong.
Kekalahan itu juga menyaksikan Arsenal hanya mengutip satu mata daripa tiga perlawanan terakhir apabila turut tewas kepada Wolverhampton Wanderers 1-2 dalam aksi awal minggu ini.

Arsenal yang gagal mencapai prestasi diharapkan hanya mengutip 31 mata daripada 23 perlawanan manakala Villa mencipta kejutan dengan meraih 35 mata daripada 21 perlawanan. – AGENSI


PGA Bridged Tengah tahan enam orang dipercayai terlibat sindiket pengedaran arak serta rokok
6 Februari 2021, 10:26 pm
PETALING JAYA – Pasukan Gerakan Am (PGA) Briged Tengah menahan enam orang termasuk seorang warga tempatan dipercayai terlibat dalam sindiket pengedaran arak serta rokok dalam tiga serbuan di sekitar Sungai Besi dan Puchong Jumaat lepas.
Sepasukan pegawai dan anggota dari Cawangan Risik Briged Tengah PGA Cheras telah melakukan kesemua serbuan terbabit dan menahan seorang lelaki tempatan, tiga lelaki dan dua perempuan warga Myanmar berusia 29 hingga 52 tahun.
Komander PGA Briged Tengah, Senior Asisten Komisioner Muhammad Abdul Halim, berkata, sebanyak 454 kotak arak jenis beer dan 78 kotak arak jenis whisky pelbagai jenama berjaya dirampas dalam kesemua serbuan tersebut.
“Selain itu, PGA Bridged Tengah turut merampas sebanyak 450 kartun rokok pelbagai jenama melibatkan 90,000 batang rokok,” katanya dalam satu kenyataan di sini hari ini.
Dalam perkembangan lain, katanya, sepasukan pegawai dan anggota dari Cawangan Risik Batalion 6 Muar, telah membuat serbuan keatas sebuah premis di sekitar Bukit Gambir, Muar, Johor, pada hari yang sama.
“Seramai lima orang lelaki tempatan dan empat lelaki warga Indonesia, berusia antara 17 hingga 50 tahun ditahan.

“Dalam serbuan yang dijalankan pihak kami berjaya merampas 36 tong peti arak jenis Whisky pelbagai jenama,” ujarnya.
Katanya, jumlah keseluruhan rampasan dalam semua serbuan bernilai sekitar RM1.8 juta.
“Kes disiasat dibawah Seksyen 135 (1) Akta Kastam 1967, Seksyen 6 (1) Akta Imegresen 1959/63, dan Seksyen 74 Akta Aksis,” ujarnya.
Jelasnya, kesemua serbuan itu telah berjaya melumpuhkan sebuah sindiket pengedaran arak jenis beer dan whisky, serta rokok tanpa cukai disekitar daerah Lembah Klang dan Muar, Johor. – K! ONLINE


Sembilan ditahan berjudi depan gerai makanan
Oleh MOHD SYALMIZI HAMID

6 Februari 2021, 10:31 pm
SEBERANG PERAI – Seorang lelaki warga Bangladesh antara sembilan individu yang ditahan polis ketika sedang leka berjudi di hadapan sebuah gerai di Pusat Perniagaan Makanan, Pasar Awam Kota Permai, Bukit Mertajam di sini hari ini.
Dalam serbuan kira-kira pukul 2.30 petang itu, mereka yang ditahan terdiri tiga lelaki dan lima wanita warga tempatan berusia di antara 51 hingga 69 tahun serta seorang warga asing.
Ketua Polis Daerah Seberang Perai Tengah, Asisten Komisioner Shafee Abd. Samad berkata, siasatan polis mendapati kesemua mereka mengaku sedang bermain judi jenis daun pakau ketika serbuan Ops Limau itu.
“Kita merampas sebanyak 52 keping kad daun pakau dan wang tunai di atas meja berjumlah RM15,980.
“Mereka masing-masing turut dikompaun kerana melanggar prosedur operasi standard (SOP) Perintah Kawalan Pergerakan (PKP),” katanya ketika dihubungi hari ini.
Beliau berkata, kes itu disiasat mengikut Seksyen 7(2) Akta Rumah Judi Terbuka 1953. – K! ONLINE


Libya berjaya bentuk kerajaan sementara
Oleh KOSMO!

6 Februari 2021, 8:00 pm
TRIPOLI – Libya hari ini memasuki fasa baharu peralihan pasca-Gaddafi selepas sebuah kerajaan penyatuan dipilih untuk mentadbir negara itu sehingga pilihan raya umum diadakan pada Disember tahun ini.
Dalam persetujuan disambut baik masyarakat antarabangsa, empat pemimpin baharu dari barat, timur dan selatan Libya bedepan tugas menyatupadukan negara yang berpecah disebabkan dua pentadbiran yang berseteru di samping kewujudan berbilang militia.
Abdel Hamid Dbeibah yang merupakan seorang jurutera berusia 61 tahun dipilih sebagai pemangku Perdana Menteri dalam satu mesyuarat tajaan Pertubuhan Bangsa-Bangsa Bersatu(PBB) yang disertai 75 delegasi Libya di Switzerland.
Perkembangan itu membuka lembaran baharu di Libya selepas perjanjian tajaan PBB pada 2015 menemui kegagalan. Perjanjian itu menyaksikan kewujudan Kerajaan Penyatuan Nasional(GNA) diketuai oleh Fayez al-Sarraj.
Libya kemudian tenggelam dalam kancah keganasan dengan negara itu berpecah antara kerajaan GNA di Tripoli dan pentadbiran diketuai panglima perang Khalifa Haftar di timur negara itu.
Menurut utusan PBB, Stephanie Williams yang membimbing rundingan itu selama seminggu di luar Geneva , beliau gembira menjadi saksi kepada detik bersejarah tersebut.

“Saya percaya, ia satu kejayaan besar,” kata Setiausaha Agung PBB, Antonio Guterres pula.
Britain, Perancis, Jerman, Itali dan Amerika Syarikat menyambut baik kerajaan sementara Libya itu tetapi mengambil pendekatan berhati-hati. Menurut mereka, kerajaan sementara itu perlu melaksanakan perjanjian gencatan senjata dan menyediakan perkhidmatan asas kepada rakyat Libya. – AFP


Wanita, anak OKU kuarantin kendiri di rumah
Oleh MOHD RIDZAUDDIN ROSLAN

6 Februari 2021, 6:31 pm
KUALA LUMPUR- Wanita mendakwa isteri kepada seorang pesakit Covid-19 yang dirawat di Hospital Canselor Tuanku Muhriz (HCTM) menjalani kuarantin kendiri di rumah bersama seorang anak orang kelainan upaya (OKU).
Pengerusi Surau Al Hidayah Pangsapuri Cemara, Harun Maisoan @Selamat berkata, turut kuarantin kendiri di dalam rumah itu ialah dua orang lagi anaknya.
“Kami difahamkan keempat-empat mereka positif Covid-19 dan perlu kuarantin kendiri di rumah berikutan keadaan pusat kuarantin setempat telah penuh.
“Sebenarnya, pihak surau telah menyalurkan bantuan kepada keluarga dijangkiti Covid-19 sejak awal tahun ini termasuk kepada Noraliza Mustafa,” katanya kepada Kosmo! di sini tadi.
Katanya, pihaknya akan mengagihkan bantuan diberikan kepada wanita itu bermula malam dengan menggunakan kaedah tertutup.
“Kami akan meletakkan bantuan itu di hadapan rumahnya dan akan memaklumkan kepada Noraliza untuk mengambilnya. Jadi, tiada sentuhan dan jarak fizikal dapat dijalankan,” katanya.

Bantuan susulan oleh Kedai MAIWP dan Baitulmal MAIWP.

Terdahulu, beberapa pihak seperti Food Bank Jabatan Agama Islam Wilayah Persekutuan (Jawi) dan Majlis Perwakilan Penduduk Wilayah Persekutuan Bandar Tun Razak tampil memberi bantuan kepada Noraliza selepas kisahnya tular di laman media sosial.
Bagaimanapun, usaha Kosmo! mendapatkan reaksi wanita terbabit tidak berhasil berikutan dia enggan memberikan sebarang kenyataan ketika ini. – K! ONLINE


3,847 kes baharu, 12 kematian
Oleh SITI A'ISYAH SUKAIMI

6 Februari 2021, 6:10 pm
PUTRAJAYA – Sebanyak 3,847 kes baharu dilaporkan hari ini, menjadikan jumlah kes positif Covid-19 di Malaysia sebanyak 238,721 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, empat kes import mendapat jangkitan dari luar negara manakala sebanyak 3,843 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 50,894 kes.
“Sebanyak 12 kes kematian turut dilaporkan dan jumlah kes kematian Covid-19 di Malaysia mencatatkan 857 kes.
“Terdapat 1,692 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 186,970 kes,” katanya pada ciapan Twitter rasmi beliau di sini hari ini.
Ujarnya, terdapat 305 kes positif sedang dirawat di Unit Rawatan Rapi dengan 139 kes memerlukan bantuan pernafasan. – K! ONLINE


Mangsa banjir menurun di Sarawak
Oleh ALICIA JOHNY KUEH

6 Februari 2021, 7:17 pm
KUCHING – Jumlah mangsa banjir di negeri ini menurun daripada 1,056 orang kepada 934 orang petang semalam.
Mereka terdiri daripada 313 keluarga yang terjejas dalam gelombang banjir ketiga yang melanda Sarawak sejak Selasa lalu.
Kesemua mereka ditempatkan di 14 pusat pemindahan sementara (PPS) di Samarahan dan Serian.
Ketua Sekretariat Jawatankuasa Pengurusan Bencana Negeri Sarawak (JPBNS), Mejar Ismail Mahedin berkata, Serian mencatatkan bilangan mangsa tertinggi iaitu seramai 701 orang daripada 234 keluarga.
“Kesemua mangsa ditempatkan di sembilan PPS di Serian iaitu Dewan Sekolah Kebangsaan (SK) Tebakang, Dewan Kampung Slabi Entukuh, Dewan Buk Janjun, SK Tanah Puteh, Dewan Masyarakat Serian, Dewan Kampung Rimba Padi, SK St. Patricks Tangga, Balai Raya Babuk Bandar Ranchan dan Dewan Serbaguna Ranchan,” katanya dalam satu kenyataan di sini hari ini.
Mengulas lanjut mengenai situasi banjir di Samarahan, Ismail memberitahu, bahawa terdapat empat PPS di Simunjan yang menempatkan 218 mangsa daripada 74 keluarga.

Satu PPS dibuka di Samarahan yang menempatkan 15 mangsa daripada lima keluarga.
Ismail turut mengumumkan bahawa tiga PPS telah ditutup setakat pukul 2 petang tadi iaitu Dewan Sukan Tatau di Bintulu serta Dewan Kampung Lintang Baru dan Balai Raya Betong Kanowit di Serian. – K! ONLINE


Dua tokan dadah dicekup di Manjung
Oleh SHAMSUL KAMAL AMARUDIN

6 Februari 2021, 6:14 pm
LUMUT – Seorang pengawal keselamatan serta seorang pekebun yang disyaki menjadi tokan dadah dicekup dalam dua serbuan berasingan di sekitar daerah Manjung kelmarin dan semalam.
Ketua Polis Daerah Manjung, Asisten Komisioner Nor Omar Sappi berkata, operasi pertama oleh pegawai dan anggota Bahagian Siasatan Jenayah Narkotik (BSJN), Ibu Pejabat Polis (IPD) Manjung menahan pengawal keselamatan berusia 37 tahun di hadapan sebuah rumah taman perumahan di Seri Manjung kira-kira pukul 6 petang kelmarin.
“Hasil pemeriksaan telah menjumpai satu kotak plastik lut sinar yang mengandungi 18 peket plastik lut sinar pelbagai saiz berisi bahan disyaki dadah jenis heroin anggaran berat 49 gram.
“Satu peket plastik lutsinar di dalamnya berisi bahan disyaki dadah jenis syabu anggaran berat 4.5 gram turut ditemui pada suspek dengan nilai keseluruhan rampasan dadah itu ialah RM 2,920,” katanya di sini hari ini.
Menurut Nor Omar, semakan mendapati suspek mempunyai enam rekod kesalahan lampau berkaitan kes jenayah dan dadah manakala saringan awal air kencing terhadap suspek mendapati positif dadah syabu atau methamphetamine.
Katanya, operasi kedua kira-kira pukul 6 petang semalam berjaya menangkap seorang lelaki berusia 35 tahun di sebuah ladang kelapa sawit Jalan Batu 12, Segari dekat sini.

Ujarnya, hasil pemeriksaan menjumpai dadah jenis heroin anggaran berat 16 gram serta dadah jenis ganja anggaran berat 21 gram.
“Suspek bekerja sebagai pekebun dan hasil semakan mendapati dia mempunyai dua rekod kesalahan lampau yang bersangkutan dengan kes dadah.
“Ujian saringan awal air kencing terhadap suspek didapati positif dadah jenis morfin,” katanya.
Nor Omar berkata, suspek pertama disiasat di bawah Seksyen 39B Akta Dadah Berbahaya (ADB) 1952, Seksyen 12(2) dan Seksyen 15(1)(a) akta sama.
Suspek kedua pula disiasat di bawah Seksyen 39B, Seksyen 39A (1) dan Seksyen 15(1)(a) juga mengikut akta yang sama. – K! ONLINE


Abdul Jalil dilantik Ketua Polis Selangor
Oleh MOHD RASDAN AHMAD

6 Februari 2021, 6:49 pm
PETALING JAYA – Ketua Polis Pahang, Datuk Seri Abdul Jalil Hassan dilantik sebagai Ketua Polis Selangor bagi menggantikan Datuk Noor Azam Jamaludin yang bersara wajib pada 15 Disember lalu.
Superintendan Komunikasi Korporat Urus Setia Ketua Polis Negara, Superintendan A. Skandaguru dalam kenyataan berkata, arahan pertukaran itu akan berkuatkuasa 1 Mac ini.
“Abdul Jalil, 57, pernah menjadi Timbalan Pengarah Pengurusan (Bahagian Dasar Sumber Manusia) Jabatan Pengurusan Bukit Aman sebelum dilantik sebagai Ketua Polis Pahang pada 25 Julai 2019.
“Selepas persaraan Noor Azam, jawatan Ketua Polis Selangor dipangku timbalannya, Datuk Arjunaidi Mohamed sehingga kini,” jelasnya hari ini.
Noor Azam menjawat jawatan sebagai Ketua Polis Selangor selama setahun 10 bulan dan berkhidmat dengan Polis Diraja Malaysia (PDRM) selama 33 tahun. – K! ONLINE


Lelaki Pakistan cuba rasuah polis seutas rantai emas
Oleh NUR ALINA HASSAN

6 Februari 2021, 6:45 pm
TANGKAK – Tindakan seorang lelaki Pakistan yang cuba memberi rasuah kepada pegawai polis wanita mengundang padah apabila dia ditahan dalam sekatan jalan raya di Plaza Tol Bukit Gambir di sini, awal pagi tadi.
Dalam kejadian pukul 4.30 pagi itu, lelaki berusia 37 tahun didakwa cuba merasuah polis wanita berpangkat inspektor dengan seutas rantai emas bagi tujuan melepaskan diri kerana merentas negeri tanpa permit.
Ketua Polis Daerah Tangkak, Superintendan Mohd. Fadhil Minhat berkata, sewaktu sepasukan pegawai dan anggota sedang mengadakan sekatan jalan raya suspek yang memandu kereta jenis Honda City.
“Bagaimanapun, lelaki itu gagal mengemukakan dokumen untuk rentas negeri sebelum ditahan untuk siasatan.
“Namun, sewaktu disoal mengenai maklumat diri oleh pegawai bertugas, suspek telah bertindak membuka rantai emas di lehernya dan diletakkan dalam beret polis di atas meja sebagai tanda suapan.
“Suspek juga sempat menawarkan sejumlah wang yang tidak dinyatakan nilai sebagai imbuhan untuk melepaskan diri,” katanya ketika ditemui di Ibu Pejabat Polis Daerah (IPD) Tangkak di sini hari ini.

Mohd. Fadhil berkata, rantai emas bernilai RM2,100 itu dirampas dan suspek kemudian ditahan di bawah Seksyen 214 Kanun Keseksaan kerana menawarkan hadiah atau pemulangan harta sebagai balasan mengelakkan pesalah.
Tegasnya, suspek juga disiasat mengikut Seksyen 269 Kanun Keseksaan berikutan perbuatan cuai yang mungkin merebakkan jangkitan apa-apa penyakit berbahaya kepada nyawa.
“Suspek kini direman di bawah Seksyen 51(5)(B) Akta Imigresen 1959/63 dan turut disiasat mengikut Seksyen 6(1)(c) Akta Imigresen 1959/63 kerana tidak memiliki sebarang dokumen yang sah,” katanya. – K! ONLINE


Pelajar sekolah antara ditahan terlibat proses, seludup arak
Oleh NUR ALINA HASSAN

6 Februari 2021, 6:36 pm
TANGKAK – Seorang calon Sijil Pelajaran Malaysia (SPM) antara sembilan individu ditahan selepas dipercayai terlibat dalam sindiket pemprosesan dan penyeludupan minuman keras di daerah ini semalam.
Ketua Polis Daerah Tangkak, Superintendan Mohd. Fadhil Minhat berkata, dalam serbuan di dua lokasi berasingan oleh Pasukan Gerakan Am (PGA) Bakri di sini, kesemua individu berusia antara 17 hingga 40-an itu diberkas bersama 36 tong biru berisi cecair dipercayai arak.
“Dalam serbuan pertama pukul 7 malam, di Kawasan Perindustrian Bukit Gambir di sini, polis merampas sejumlah 5,600 liter cecair dipercayai arak yang disimpan dalam 28 buah tong biru serta sebuah lori.
“Hasil serbuan turut menahan empat lelaki warga tempatan termasuk seorang remaja yang masih bersekolah berusia 17 tahun.
“Siasatan lanjut mendapati, sindiket ini beroperasi sejak lapan bulan dimana kesemua cecair arak akan diisi ke dalam botol sebelum diedar untuk dijual,” katanya ketika ditemui di Ibu Pejabat Polis Daerah (IPD) Tangkak di sini hari ini.
Menurutnya, dalam serbuan kedua pada pukul 11.50 malam di Bukit Serampang, Sagil di sini turut menemui lapan buah tong berkapasiti 1,600 liter cecair dipercayai arak.

Mohd. Fadhil berkata, pols turut menahan seorang lelaki tempatan dan empat warga Indonesia berusia lingkungan 20 hingga 40-an.
Jelasnya, sebuah alat kawalan jauh pintu pagar, sebuah mesin penutup botol, sembilan botol berisi arak berkapasiti 3.37 liter dan 1,359 botol arak kosong pelbagai jenis dirampas.
“Siasatan terperinci mendapati sindiket ini baru sahaja aktif sejak dua ke tiga bulan lalu. Kita percaya kedua-dua serbuan ini ada kaitan dan kemungkinan didalangi sindiket yang sama berikutan rampasan tong dan botol arak adalah jenis sama,”katanya.
Kesemua suspek warga tempatan kini direman di bawah Seksyen 117 Kanun Prosedur Jenayah selama tiga hari bermula hari ini, manakala warga Indonesia pula direman di bawah Seksyen 51(5)(B) Akta Imigresen 1959/63 selama 14 hari.
Mohd, Fadhil berkata, kes turut disiasat mengikut Seksyen 74 Akta Eksais 1976 iaitu perbuatan melarikan duti eksais dan mengilang secara menyalahi undang-undang bagi barang berduti.
Manakala, suspek warga Indonesia turut disiasat di bawah Seksyen 6(1)(C) Akta Imigresen 1959/63 kerana tidak memiliki sebarang dokumen sah ketika berada di Malaysia. – K! ONLINE


China lulus vaksin Covid-19 buatan tempatan kedua
Oleh KOSMO!

6 Februari 2021, 7:28 pm
BEIJING – Pihak berkuasa ubat-ubatan China memberikan kelulusan bersyarat kepada vaksin koronavirus kedua iaitu CoronaVac buatan Sinovac, kata syarikat farmaseutikal itu hari ini.
Vaksin itu telah diberikan kepada beberapa kumpulan berisiko tinggi sebelum ini tetapi kelulusan hari ini membenarkan CoronaVac digunakan terhadap orang awam.
Kelulusan itu diberikan selepas beberapa ujian domestik dan seberang laut melibatkan vaksin tersebut dilakukan termasuk Brazil dan Turki.
“Namun, tahap keberkesanan dan keselamatan vaksin tersebut perlukan pengesahan lanjut,” kata Sinovac dalam satu kenyataan.
Satu lagi syarikat pengeluar vaksin China, Sinopharm menerima kelulusan serupa pada Disember tahun lalu.
Sinovac berkata, ujian klinikal di Brazil menunjukkan CoronaVac 50 peratus berkesan dalam menghalang jangkitan Covid-19 dan 80 peratus berkesan mencegah jangkitan teruk wabak itu. – AFP


Setahun tertangguh, Nabil syukur outlet BubbleBee miliknya dibuka
Oleh SAIRUL ZAMRI MISRANI

6 Februari 2021, 7:22 pm
PETALING JAYA – Setelah hampir setahun tertangguh, impian pelakon dan pengacara terkenal Nabil Ahmad untuk memiliki sebuah outlet minuman BubbleBee akhirnya tertunai.
Menurut Nabil atau nama sebenarnya Ahmad Nabil Ahmad, 38, perancangan untuk membuka outlet minuman berasaskan madu itu adalah sejak tahun lalu, namun terpaksa dianjak sedikit ekoran Perintah Kawalan Pergerakan (PKP).
“Patutnya tahun lepas lagi kita dah rancang untuk buka tetapi terpaksa tangguh beberapa kali disebabkan PKP.
“Alhamdulillah syukur akhirnya impian untuk membuka outlet ini terlaksana juga. Terima kasih kepada semua yang terus menyokong,” katanya yang secara rasmi memulakan operasi outlet Bubblebee di Seremban 2 hari ini.
Pada masa sama, pengacara MeleTOP itu memberitahu, walaupun situasi pandemik tidak menentu, pengurusan BubbleBee tetap membuka cawangan sekali gus menawarkan peluang pekerjaan terutama buat mereka yang terjejas disebabkan hilang punca pendapatan.
Tambah Nabil, dia dibantu Shuib Sepahtu selaku pemilik bersama BubbleBee merancang untuk membuka beberapa lagi cawangan selepas ini, namun bergantung kepada situasi semasa Covid-19.

“Insya-Allah dalam masa terdekat nanti, akan ada beberapa cawangan BubbleBee lain dibuka bergantung kepada situasi semasa pandemik.
“Menerusi pembukaan outlet ini, kita juga menawarkan peluang pekerjaan buat mereka yang memerlukan. Insya-Allah sama-sama kita kongsi rezeki,” katanya kepada Kosmo! Online.
Sehingga hari ini, kedai minuman berasaskan madu tersebut sudah mempunyai lebih 27 cawangan di seluruh Malaysia. – K! ONLINE


Penjawat awam rugi RM70,000 diperdaya Macau Scam
Oleh ROHANA MOHD. NAWI

6 Februari 2021, 5:06 pm
KOTA BHARU – Seorang penjawat awam rugi RM70,000 selepas diperdaya sindiket Macau Scam melalui seorang lelaki yang menyamar sebagai pegawai kanan polis pada hujung tahun lalu.
Ketua Polis Kelantan, Datuk Shafien Mamat berkata, siasatan awal mendapati mangsa yang berusia 40 tahun telah dihubungi seorang wanita yang memaklumkan dia mempunyai tunggakan cukai Lembaga Hasil Dalam Negeri (LHDN) sebanyak RM38,600.
Katanya, mangsa dimaklumkan bahawa cukai tersebut melibatkan sebuah syarikat miliknya di Kuantan.
Menurutnya, mangsa yang tidak mengaku memiliki sebarang syarikat perniagaan kemudian disambungkan kepada seorang lelaki yang memperkenalkan dirinya Sarjan Ridzuan.
“Setelah membuat semakan nombor kad pengenalan mangsa, suspek memberitahu mangsa turut mempunyai rekod kes penyeludupan dadah dan pengubahan wang haram.
“Panggilan telefon itu kemudian disambungkan kepada dua pegawai kanan polis yang menyamar sebagai Inspektor Fariezan dan Asisten Komisioner Datuk Wazir” katanya.

Menurut Shafien, mangsa kemudian diarahkan agar mengumpul wang sebanyak mungkin untuk menyelesaikan kes tersebut.
Katanya, mangsa telah mengikut semua arahan yang diberikan suspek termasuk memuat turun satu aplikasi yang menggunakan icon mirip MyBNM untuk mengisi butiran akaun bank yang dimiliki termasuk kod pengesahan transaksi (TAC) yang diterima mangsa bagi tujuan siasatan.
“Mangsa kemudian membuat semakan di dalam akaunnya pada 31 Januari didapati RM70,000 telah lesap selepas suspek memindahkan wang tersebut ke akaun bank milik pihak ketiga.
“Menyedari dirinya telah tertipu, mangsa kemudian membuat laporan polis Khamis lalu,” katanya.
Kes disiasat mengikut Seksyen 420 Kanun Keseksaan kerana menipu. – K! ONLINE


[VIDEO] Kluster Industri Serkam : 604 pekerja positif Covid-19
Oleh DIYANATUL ATIQAH ZAKARYA

6 Februari 2021, 5:22 pm
JASIN – Sebanyak 604 pekerja kilang pemprosesan ayam di Serkam, di sini didapati positif Covid-19 selepas melakukan ujian calitan sejak awal bulan ini.
Menteri Kesihatan, Datuk Seri Dr. Adham Baba berkata, seramai 1,817 pekerja telah disaring melibatkan 443 pekerja tempatan, manakala 1,428 pekerja terdiri daripada warga asing.
Menurutnya, kesemua pekerja yang bergejala telah ditempatkan di Pusat Kuarantin dan Rawatan Covid-19 Berisiko Rendah (PKRC) di Taman Ekspo Pertanian Malaysia Serdang (Maeps), Selangor.
“Sejak 1 Februari lalu, pihak majikan telah melaksanakan ujian calitan secara berperingkat melibatkan pekerja tempatan dan warga asing yang bekerja di kilang pemprosesan ayam.
“Setakat ini seramai 604 telah didapati positif Covid-19 dan telah dihantar ke PKRC Maeps dan sebahagian yang tidak bergejala telah ditempatkan oleh Pejabat Kesihatan Jasin di kuaters asrama yang dimiliki dan dibiayai pihak majikan,” katanya.
Beliau berkata demikian pada sidang akhbar selepas membuat tinjauan lapangan bagi penguatkuasaan Perintah Kawalan Pergerakan, prosedur operasi standard (SOP) dan Akta Standard Minimum Perumahan, Penginapan Dan Kemudahan Pekerja 1990 (Akta 446) di kilang pemprosesan ayam tersebut, hari ini.

Mengulas lanjut, beliau berkata, penularan Covid-19 itu bermula daripada seorang pekerja di bahagian pemprosesan yang bergejala, namun tidak mendapatkan rawatan lanjut serta mengamalkan penjarakan yang ditetapkan, sehingga mencetuskan Kluster Industri Serkam.
“Selain pekerja ini, penduduk yang tinggal berhampiran kilang tersebut juga telah diminta untuk melakukan saringan Covid-19.
“Seramai 154 penduduk setempat telah disahkan negatif, namun dikesan mempunyai kontak rapat dan diarahkan untuk menjalani kuarantin di rumah masing-masing dengan dipantau oleh Pusat Penilaian Covid-19 Kesang Tua dan Parit Gantung, Jasin,”katanya.
Katanya, kilang tersebut juga telah diarahkan ditutup serta-merta kerana gagal gagal mematuhi SOP yang ditetapkan termasuk tidak mengamalkan penjarakan sosial dan menempatkan pekerja dalam keadaan sesak. – K! ONLINE


Majikan tanggung caj hospital
Oleh MOHD RASDAN AHMAD

6 Februari 2021, 5:16 pm
PETALING JAYA – Majlis Perwakilan Penduduk Wilayah Persekutuan Bandar Tun Razak (MPPWP BTR) mengesahkan, majikan kepada suami Noraliza Mustafa yang tular di media sosial sejak semalam berkaitan caj hospital telah nyatakan kesudian pihaknya untuk menanggung bayaran tersebut.
MPPWP BTR melalui satu kenyataan yang dikeluarkan berkata, suami Noraliza iaitu Azmilizam Amsam yang bekerja di Asian Tiger Tranfer Mover yang disahkan positif Covid-19 masih lagi kritikal dan sedang di rawat di Hospital Canselor Tuanku Mukriz (HCTM).
“Pihak majikannya, Asian Tiger Tranfer Mover telah berurusan dan datang ke HCTM pagi ini bagi mendapatkan kepastian berkenaan dengan bayaran yang dinyatakan.
“Pihak HCTM telah memaklumkan bahawa bayaran akan ditanggung oleh majikan dan bayaran tidak sebanyak RM 5,000 seperti yang dimaklumkan menerusi video yang tular tersebut,” jelas kenyataan tersebut hari ini.
Tambah kenyataan tersebut, satu proses ujian swab juga telah dilakukan di kediaman mereka yang akan dilaksanakan pada pukul 10 pagi hari ini. Sebarang keputusan akan dimaklumkan oleh pihak Kementerian Kesihatan (KKM).
“MPPWP BTR melalui Zon dan Sub Zon 2, dengan kerjasama Pejabat Ahli Parlimen serta Dewan Bandaraya Kuala Lumpur (DBKL) telah mengaturkan bantuan berbentuk makanan,keperluan dan peralatan,” katanya. – K! ONLINE


Suspek kes langgar tiga wanita direman empat hari
Oleh ROSLIZA MOHAMED

6 Februari 2021, 5:19 pm
KOTA BHARU- Seorang pemandu kereta yang dipercayai merempuh tiga wanita sehingga menyebabkan seorang daripada mereka maut di Jalan Pasir Hor di sini direman selama empat hari.
Ketua Polis Daerah Kota Bharu, Asisten Komisioner Abdul Rahim Daud berkata, perintah reman tersebut bermula hari ini hingga Selasa depan.
“Perintah reman terhadap suspek berusia 33 tahun itu dibuat mengikut Seksyen 117 Kanun Prosedur Jenayah,” katanya ketika dihubungi Kosmo! di sini hari ini.
Kosmo! Online semalam melaporkan seorang wanita warga Indonesia maut manakala dua warga emas yang baru pulang mengaji al-Quran cedera selepas dirempuh sebuah kereta di Jalan Pasir Hor.
Mereka dilanggar semasa berdiri di atas penghadang jalan konkrit untuk melintas ke kanan jalan.
Selepas kejadian itu, suspek yang memandu kereta dan positif dadah jenis methamphetamine telah dibelasah orang awam yang berada di lokasi berkenaan.

Sementara itu, menurut Abdul Rahim, kedua-dua warga emas yang cedera masih dirawat di Hospital Raja Perempuan Zainab II dan Hospital Universiti Sains Malaysia di Kubang Kerian di sini. – K! ONLINE


744 individu masuk Malaysia semalam
Oleh MOHD RIDZAUDDIN ROSLAN

6 Februari 2021, 5:45 pm
PETALING JAYA- Seramai 744 individu dilaporkan tiba di semua pintu masuk antarabangsa dan kini dikuarantin di stesen-stesen kuarantin di seluruh negara.
Menteri Kanan Keselamatan, Datuk Seri Ismail Sabri Yaakob berkata, seramai 117, 449 individu telah pulang ke tanah air sejak 24 Julai tahun lalu.
“Kesemua mereka ditempatkan di 73 hotel dan 14 Institut Latihan Awam (ILA) serta Institut Pengajian Swasta di seluruh negara.
“Seramai 7,599 individu pula dikuarantin dan secara kumulatifnya, seramai 109,361 orang dibenarkan pulang manakala 489 lagi dibawa ke hospital,” katanya tadi.
Katanya, seramai 643 individu ditahan semalam atas kesalahan ingkar prosedur operasi standard (SOP) Perintah Kawalan Pergerakan (PKP).
“Daripada jumlah itu, seramai 623 orang dikompaun manakala 20 individu direman.

“Antara kesalahan direkodkan adalah tidak memakai pelitup muka (144), rentas daerah/negeri tanpa kebenaran (112), tiada penjarakan fizikal (133), gagal menyediakan peralatan merekod (112), premis beroperasi lebih masa dan tanpa kebenaran (34), keluar rumah tanpa alasan munasabah (42) dan lain-lain (66),” ujarnya. – K! ONLINE


Pek semula minyak subsidi ke dalam botol untuk kaut untung
Oleh KOSMO!

6 Februari 2021, 5:25 pm
Oleh ISWAN SHAFIQ ISA
SEBERANG PERAI – Kementerian Perdagangan Dalam Negeri dan Hal Ehwal Pengguna (KPDNHEP) membongkar kegiatan membungkus semula minyak masak bersubsidi selepas menyerbu dua premis di Bukit Minyak, Bukit Mertajam di sini hari ini.
Hasil serbuan kira-kira pukul 2 petang itu, sebanyak 617 botol minyak masak dan 7,771 plastik kosong minyak masak bersubsidi bersaiz 1 kilogram (kg) telah dirampas.
Difahamkan, premis itu menjalankan kegiatan membungkus semula minyak masak bersubsidi ke dalam botol 5 kg untuk mengaut keuntungan selepas ia dijual semula.
Pengarah KPDNHEP negeri, Mohd. Ridzuan Ab. Ghapar berkata, pihaknya turut menahan dua individu iaitu pekerja dan pemilik premis tersebut untuk membantu siasatan.
“Serbuan bersama polis itu dibuat selepas risikan selama hampir dua bulan susulan aduan yang mengatakan bahawa premis-premis tersebut menjalankan proses pemindahan minyak masak bersubsidi ke dalam bekas minyak masak lain.

“Dalam serbuan itu, kita turut merampas kira-kira 420 bungkusan berisi rempah ratus yang kita syaki ia menggunakan logo halal tanpa kebenaran.
“Keseluruhan nilai rampasan minyak masak dan rempah itu dianggarkan berjumlah RM27,000,” katanya kepada pemberita hari ini.
Beliau berkata, siasatan awal mendapati premis berkenaan telah beroperasi sejak beberapa tahun lalu, manakala minyak masak yang dibungkus semula itu dijual di pasaran negeri ini.
Menurutnya, pemilik premis akan disiasat di bawah Seksyen 21 Akta Kawalan Bekalan 1961 serta Perkara 4(1)(a) Perintah Kawalan Dagangan (Perakuan dan penandaan halal) 2011.
Beliau berkata, mana-mana pengguna atau saksi yang mempunyai maklumat berkaitan diminta menghubungi bilik gerakan KPDNHEP negeri di talian 04-3840245 atau menerusi portal e-aduan KPDNHEP. – K! ONLINE


Hadiah Tahun Baru Cina buat Yoon Sang
Oleh ZAKKINA WATI AHMAD TARMIZI

6 Februari 2021, 5:57 pm
JELEBU – “Saya rasa amat gembira ada orang kampung datang baiki atap rumah saya selepas lebih lima tahun, saya anggap ini hadiah Tahun Baharu Cina tidak lama lagi,”.
Itu luahan sayu seorang warga emas, Woon Kiew @ Wong Yoon Sang,78 apabila rumahnya yang uzur dan mengalami kerosakan atap di Kampung Chennah, Titi dekat sini dibaiki secara gotong royong oleh sukarelawan Majlis Pengurusan Komuniti Kampung (MPPK) Kampung Chennah.
Bantuan tersebut adalah hasil peruntukan daripada Pejabat Dewan Undangan Negeri (DUN) Chennah sebanyak RM10,000.
“Saya ada memberitahu pihak MPKK untuk membaiki atap rumah saya kerana setiap kali musim hujan saya terpaksa meletakkan besen di setiap penjuru.
“Apabila lihat rumah saya diperbaiki saaya amat gembira dan sangat terharu, terima kasih kepada semua pihak yang membantu,” katanya ketika ditemui pemberita di rumahnya di sini hari ini.
Yoon Sang yang pernah mengalami kemalangan jalan raya itu sehingga menyebabkan kakinya membengkok memberitahu, dia mempunyai seorang isteri dan tiga anak yang tinggal berasingan di Seremban, Kuala Lumpur dan Johor.

Namun pada tahun ini, dia hanya akan merayakan Tahun Baharu Cina seorang diri di rumahnya itu.
“Pada tahun ini, saya akan menyambut tahun baharu seorang diri kerana isteri saya menjaga cucu di Seremban semasa tempoh Perintah Kawalan Pergerakan (PKP), jadi, saya akan masak dan beraya seorang diri,” katanya yang bekerja sebagai pekebun dan mendapat bantuan bulanan dari Jabatan Kebajikan Masyarakat (JKM) sebanyak RM500.
Sementara itu, Pengerusi Majlis Pengurusan Komuniti Kampung (MPKK) Kampung Chennah, Rosmadi Arif berkata, pihaknya mendapat maklumat bahawa Yoon Sang memerlukan sumbangan untuk membaiki atap pada bulan Oktober tahun lalu.
“Apabila berlaku ribut baru-baru ini, saya melihat dia naik sendiri untuk membaiki atap, bayangkan dia dah sudah tua dan mempunyai masalah kaki. Lantas, saya mengumpulkan tujuh orang sukarelawan kampung secara bergotong-royong untuk membaiki rumah berkenaan.
“Pihak MPKK telah berjumpa dengan Majlis Daerah Jelebu termasuk Ahli Dewan Undangan Negeri (ADUN) Chennah, Anthony Loke Siew Fook dan dengan peruntukkan RM10,000 kita menyiapkan rumahnya selama seminggu,” katanya.
Tambah Rosmadi, selain atap, pihaknya turut membuat empat unit tingkap serta mengecat rumah Yoon Sang. – K! ONLINE


Padah tiga lelaki tunggang motosikal secara bahaya
Oleh ROHANA MOHD. NAWI

6 Februari 2021, 5:28 pm
KOTA BHARU – Polis menahan tiga lelaki selepas mereka melakukan aksi merbahaya dalam Ops Samseng Jalanan dan Motosikal malam tadi.
Tiga lelaki terbabit yang masing-masing bekerja sebagai buruh berusia 18,19 dan 22 tahun ditahan di kawasan berasingan di sekitar Pengkalan Chepa di sini.
Ketua Polis Daerah Kota Bharu, Asisten Komisioner Abdul Rahim Daud berkata, ketiga-tiga lelaki terbabit didapati menunggang motosikal dengan aksi mengangkat tayar hadapan dan mencelah kenderaan lain.
Katanya, mereka melakukan perbuatan itu di lampu isyarat dekat Panchor menghala ke Padang Tembak di sini kira-kira pukul 8.30 hingga 9.30 malam.
“Hasil ujian saringan air kencing terhadap ketiga-tiga lelaki itu mendapati dua daripadanya positif dadah.
“Dalam operasi itu, seramai dua pegawai dan 11 anggota Bahagian Trafik Ibu Pejabat Polis Daerah Kota Bharu terlibat untuk membanteras lumba haram serta menunggang motosikal secara merbahaya,” katanya ketika dihubungi Kosmo! hari ini.

Menurut Abdul Rahim, polis turut mengeluarkan sebanyak 52 saman terhadap pemilik motosikal kerana pelbagai kesalahan.
Katanya, antara kesalahan yang dikenal pasti adalah melibatkan lesen, nombor pendaftaran, cukai jalan tamat tempoh, ubahsuai ekzos, aksesori, cermin sisi, ubahsuai pembuatan kenderaan, tidak patuh isyarat lalu lintas dan topi keledar. – K! ONLINE


Kahwin dalam laut amal penjarakan fizikal
Oleh KOSMO!

6 Februari 2021, 5:22 pm
CHENNAI, India – Sepasang kekasih mengamalkan penjarakan fizikal secara ekstrim apabila mereka mengambil keputusan berkahwin kira-kira 18 meter di dalam laut.
Pasangan dari Chennai, Tamil Nadu itu, V. Chinnadurai dan S. Swetha berkahwin di perairan Neelankarai selepas pasukan sokongan mereka mengesahkan laut dalam keadaan tenang dan sesuai untuk penyelaman.
“Ia majlis tradisional, cuma berada di dalam laut. Kami menyelam pada awal pagi, menukar kalungan dan mengikat thaali sebelum pukul 7.30 pagi sebagaimana arahan daripada sami,” kata Chinnadurai.
Dia merupakan seorang penyelam skuba berlesen yang memiliki bertahun-tahun pengalaman, katanya kepada Times of India, lapor portal UPI.com.
Swetha berkata, dia mengambil kelas skuba sebulan sebelum perkahwinan mereka.
“Saya begitu gementar, begitu juga dengan ibu bapa tetapi kami mempunyai lapan penyelam lain bersama kami.

“Ia juga mengujakan kerana kami cuba bernikah sejak minggu lalu. Ia bergantung kepada laut,” katanya. – Agensi


Jangan asyik nak hukum ibu tiri – Mawar Rashid
Oleh NUR EMIRA SAIZALI

6 Februari 2021, 5:52 pm
PETALING JAYA – Pelakon Mawar Rashid tampil menjawab tuduhan netizen yang mendakwa dia tidak pernah memuat naik sebarang foto bersama dua anak tirinya, Raden Ahmad Rayyan dan Raden Seri Raysaa Chanela dalam media sosial miliknya.
Menerusi perkongsian yang dimuat naiknya, Mawar turut memaparkan tangkap layar komen-komen segelintir netizen yang kerap bertanya mengapa dia jarang berkongsi foto bersama dua anak tirinya itu.
“Kenapa anak yang abang dan kakak dia jarang muat naik dalam Instagram?,” tulis seorang netizen bernama @aidil_stdyy.
Tampil menjawab segala dakwaan tersebut, Mawar atau nama penuhnya Wan Mawar Shaputri Wan Abdul Rashi, 26, memberitahu dia dan suaminya Raf Yaakob bukan ibu bapa yang kejam sehingga sanggup mengenepikan dua anaknya itu.
“Saya terima banyak komen yang mempersoalkan kenapa saya tidak muat naik tentang Rayyan dan Raysaa. Ini jawapannya, pertama sekali kerana mereka tinggal bersama ibu mereka.
“Keduanya, saya pun tak mahu nak kongsi terlampau banyak tentang mereka dan tidak perlu saya terangkan dengan lebih lanjut,” tulisnya dalam InstaStory hari ini.

Tambah pelakon filem TQ Captain itu, dia juga merasakan tidak perlu untuk memberitahu kepada umum tentang perasaan kasih sayang terhadap keluarganya.
“Apa-apapun, saya tak perlu nak beritahu semua orang tentang betapa sayangnya saya pada keluarga. Asalkan saya bahagia dengan suami dan anak-anak.
“Jadi, tolong jangan nak menggelabah. Bukannya saya tak pernah kongsi langsung foto kami berenam dan hentilah memfitnah serta buat dosa. Jangan nak cepat hukum seorang ibu tiri,” katanya lagi.
Dalam pada itu, Mawar juga berpendapat pahala ibu tiri sangat besar nilainya.
“Besar pahala ibu tiri. Tolong besarkan dan didik anak-anak sedangkan orang di luar sana mencaci.
“Jangan risau ibu-ibu sekalian, saya gembira dan Allah SWT sentiasa ada. Saya tak perlu nak buktikan apa-apa pun,” ujarnya lagi.
Mawar dan Raf mendirikan rumah tangga pada November 2017.
Hasil perkahwinan, pasangan itu dikurniakan dua orang cahaya mata iaitu Raden Muhammad, 2 , dan Raden Seri Rosabella Cinta yang kini berusia sebulan.
Pada perkahwinan Raf terdahulu, Raf turut dikurniakan dua cahaya mata iaitu Rayyan, 10, dan Raysaa pula berusia 5 tahun. – K! ONLINE


MAHB, Malaysia Airlines tingkat keselamatan di KLIA
Oleh NUR SHARIEZA ISMAIL

6 Februari 2021, 3:07 pm
SEPANG – Malaysia Airports Holdings Berhad (MAHB) bekerjasama dengan Malaysia Airlines memperkenalkan Sistem Penyelarasan Penumpang (PRS) baharu di Lapangan Terbang Antarabangsa Kuala Lumpur (KLIA) bertujuan meningkatkan keselamatan dan mempercepatkan proses pemeriksaan keselamatan.
MAHB dalam satu kenyataan berkata, PRS telah dipasang di titik hubungan utama lapangan terbang itu dan Malaysia Airlines merupakan syarikat penerbangan pertama menggunakannya bermula bulan ini.
“Antara banyak faedah dari sistem ini adalah merangkumi kemudahan kepada penumpang yang akan membantu dalam memudahkan jarak fizikal selamat mengikut norma baru,” katanya.
KLIA telah memasang 10 unit PRS di Terminal 1 dan 12 unit di Terminal 2. Sistem itu merupakan inisiatif yang dihasilkan dalam pelan pendigitalan Lapangan Terbang 4.0 MAHB sebagai rancangan digitalisasi untuk meningkatkan keselamatan lapangan terbang dan kecekapan operasi syarikat penerbangan.
PRS turut berperanan sebagai sistem pemeriksaan keselamatan tambahan automatik baharu yang dapat mengimbas dan memadankan maklumat mengenai dokumen perjalanan penumpang dan pangkalan data masa nyata.
Ketua Pegawai Eksekutif Kumpulan Malaysia Airports, Datuk Mohd. Shukrie Mohd. Salleh berkata, PRS juga akan dapat meningkatkan keselesaan pelanggan apabila kakitangan di darat boleh dimaklumkan dengan segera sekiranya terdapat keperluan untuk mengesan penumpang semasa panggilan terakhir menaiki pesawat.

“Selain itu, mana-mana bagasi milik penumpang yang tidak menaiki pesawat dapat dikesan dengan segera dan dikeluarkan dengan serta merta bagi meningkatkan lagi keselamatan dan menambah baik masa pusing balik pesawat,” katanya. -K! ONLINE


Duyong Marina & Resort buka gerai nasi bajet
Oleh TENGKU DANISH BAHRI TENGKU YUSOFF

6 Februari 2021, 3:56 pm
KUALA TERENGGANU – Cabaran hebat terhadap industri perhotelan ekoran pelaksanaan Perintah Kawalan Pergerakan (PKP) 2.0 memaksa Duyong Marina & Resort membuka gerai nasi bajet demi kelangsungan.
Gerai nasi bajet beraneka lauk dengan harga serendah RM3 sebungkus yang dibuka di tepi jalan berhampiran Jambatan Sultan Mahmud di sini sejak kelmarin semakin mendapat perhatian ramai.
Pengurus Besar Duyong Marina & Resort, Wan Mohd. Faizul Wan Abas berkata, inisiatif membuka gerai nasi bajet tersebut bukan semata-mata sekadar untuk menambah sumber pendapatan malah lebih bertujuan menaikkan semula moral kakitangan hotel tersebut.
Beliau berkata, cetusan idea membuka gerai nasi bajet berkenaan hasil perbincangan antara kakitangan dan pihak pengurusan Duyong Marina & Resort pada hujung tahun lalu.
“Impak negatif penularan pandemik Covid-19 mula dirasai berikutan penurunan tempahan bilik hotel sejak tahun lalu.
“Kami bersetuju memilih idea seorang chef untuk menjual nasi bajet bercita rasa makanan bertaraf empat bintang pada harga mampu milik sebagai penyelesaian untuk menambah pendapatan,” katanya kepada Kosmo! di sini hari ini.

Wan Mohd. Faizul berkata, moral kakitangan Duyong Marina & Resort dilihat semakin pulih sejak pembukaan gerai nasi bajet berkenaan yang mendapat sambutan menggalakkan itu. – K! ONLINE